Cuti panjang buatkan remaja kampung Sarawak hilang semangat ke sekolah

Tiga hari seminggu, Sahli bekerja di ladang sagu bapanya, menebang pokok dan mengangkut batang sagu dari ladang ke tepi jalan untuk dikumpul.Beliau menyertai penduduk Kampung Senau di Oya yang menuju ke ladang milik mereka pada awal pagi untuk memangkas pokok dan menebang batang yang ditanda bagi tujuan tersebut.Setelah semua batang sagu diangkut ke jalan raya, Sahli menunggu orang tengah yang datang dengan lori untuk mengangkutnya ke kilang sagu.Ia adalah kerja berat untuk remaja 15 tahun itu, namun dia sudah biasa dengan kehidupan sedemikian.Begitulah rutinnya setiap hari sejak sekolah di kawasan itu ditutup akibat pandemik Covid-19 tahun lalu.Pembelajaran di sekolahnya, seperti sekolah lain, mula beralih daripada fizikal kepada digital (PdPR) bagi memastikan pembelajaran diteruskan untuk pelajar.Ibu bapa Sahli berjaya mengumpulkan duit untuk membelikan telefon pintar supaya dia boleh terus menghadiri kelas dalam talian sekolahnya.Namun, pendidikan Sahli masih terganggu dan dia lebih banyak menghabiskan masa di ladang itu.Penanaman sagu merupakan cara hidup masyarakat Melanau yang tinggal di bahagian tengah perkampungan pesisir pantai Sarawak.Mata pencarian mereka bergantung kepada pokok sagu yang banyak tumbuh di kawasan berpaya di sepanjang tebing sungai Batang Oya.Sahli, seperti ramai remaja Melanau lain di kawasan itu, bekerja di ladang sejak kecil, mewarisi kerja tersebut daripada keluarganya sejak beberapa generasi.Bercakap kepada MalaysiaNow, ibu Sahli, Jemaah berkata, dia dan suami berusaha untuk melakukan yang terbaik bagi memastikan anak-anak mereka mendapat pendidikan yang baik walaupun terpaksa bekerja di ladang.Tetapi ini bukanlah tugas yang mudah, dan wabak menyebabkan kebanyakan sektor ekonomi dan sosial ditutup untuk tempoh yang lama sepanjang dua tahun lalu menjadikan kerja-kerja tersebut lebih sukar.“Bagi petani kecil seperti kami, kami perlu berhati-hati dengan perbelanjaan kerana Covid-19 menyebabkan kami terpaksa membeli barangan seperti cecair sanitasi dan topeng muka untuk kegunaan harian,” kata Jemaah.“Saya hanya perlu pastikan anak-anak saya kembali ke sekolah,” tambahnya.Baginya, pendidikan adalah penting.Namun, walaupun anaknya memiliki telefon pintar, dia masih bergelut bagi mengikuti kelas secara dalam talian.Kebanyakan mereka yang berkemampuan beralih ke kelas-kelas persendirian sepanjang pelbagai peringkat sekatan pergerakan.Tetapi bagi keluarga berpendapatan rendah seperti keluarga Sahli yang bergantung kepada gaji harian, untuk membayar kos bil internet pun akan menyebabkan perubahan besar kepada perbelanjaan isi rumah.Pada hujung minggu dan cuti umum pula, remaja-remaja yang masih bersekolah turut keluar untuk membantu ibu bapa mereka di ladang dan membuat kerja-kerja sampingan di ladang kelapa sawit untuk mendapatkan sedikit pendapatan.Semakin lama sekolah ditutup akibat wabak, semakin banyak masa yang perlu dihabiskan Sahli dan rakan-rakannya di ladang.Jemaah bimbang jika sekolah dibuka semula secara normal seperti sebelum pandemik, anak-anaknya mungkin hilang semangat untuk belajar.“Walaupun Sahli berada di rumah, dia tidak boleh akses internet kerana kami tidak mampu untuk bayar data tambahan internet,” katanya.Dan sekiranya, secara kebetulan, anak-anaknya boleh mengikuti salah satu kelas mereka, jarang sekali anaknya itu dapat memahami apa yang mereka belajar.“Tak guna,” kata Jemaah.“Sahli sering beritahu saya bahawa dia berasa letih.”Jemaah sangat berharap dapat membantu anak-anaknya memahami apa yang mereka pelajari.Namun hal itu adalah mustahil bagi dia dan suami.Hal ini kerana pasangan itu buta huruf.Bagaimanapun, ia tidak menghalangnya daripada terus berharap.“Saya harap saya boleh bantu mengajar anak-anak saya,” katanya.


Speaker, timbalan positif Covid, sidang DUN Negeri Sembilan ditangguh

Persidangan pertama Penggal Kelima Dewan Undangan Negeri (DUN) Negeri Sembilan yang ke-14 ditangguhkan ke suatu tarikh baru berikutan Yang di-Pertua DUN Zulkefly Mohamad Omar dan timbalannya M. Ravi disahkan positif Covid-19.Menteri Besar Negeri Sembilan Aminuddin Harun berkata beliau dan Setiausaha Kerajaan Negeri Razali Ab Malik telah mengadap Yang di-Pertuan Besar Negeri Sembilan Tuanku Muhriz Tuanku Munawir bagi memaklumkan perkara itu serta mendapatkan perkenan penangguhan persidangan kali ini, pagi tadi.Beliau berkata persidangan DUN negeri itu sepatutnya dijadual bermula hari ini hingga Khamis dimulakan dengan acara perasmian pembukaan persidangan oleh Tuanku Muhriz.“Selain kedua mereka (Zulkefly dan Ravi), terdapat 23 petugas termasuk ketua jabatan di negeri ini dijangkiti Covid-19. Penangguhan persidangan DUN ini pertama kali berlaku di negeri ini, disebabkan pandemik.“Jika ikut peraturan, Yang di-Pertua DUN sementara boleh dilantik tetapi memandangkan ramai petugas dewan dijangkiti Covid-19 jadi persidangan terpaksa ditangguhkan,” katanya kepada pemberita hari ini.Aminuddin berkata selain itu terdapat Rang Undang-Undang (RUU) Pemegangan Tanah Adat 2022 dan Penggubalan RUU Majlis Perbandaran Jempol 2022 akan dibentangkan pada persidangan kali ini dan memerlukan kehadiran Yang di-Pertua DUN dan timbalannya itu.Dalam pada itu, kerajaan negeri juga mendapat kerjasama dari Persatuan Orang Pekak Negeri Sembilan bagi menyediakan perkhidmatan jurubahasa isyarat untuk memastikan golongan orang kurang upaya itu dapat mengikuti perkembangan persidangan DUN kali ini.


Finland sertai Nato, Rusia ugut 'tindak balas'

Finland secara rasmi menyertai Pertubuhan Perjanjian Atlantik Utara (Nato) pada Selasa dalam peralihan dasar bersejarah berikutan pencerobohan Rusia ke atas Ukraine, menimbulkan ancaman "tindak balas" Moscow.
Penyertaan Finland secara umumnya menggandakan sempadan yang dikongsi Nato dengan Rusia dan mengukuhkan sayap timurnya ketika perang di Ukraine berterusan tanpa sebarang jalan penyelesaian.
Menteri Luar Finland Pekka Haavisto menyempurnakan proses penyertaan dengan menyerahkan dokumen rasmi kepada Setiausaha Negara Amerika Syarikat (AS) Antony Blinken di ibu pejabat Nato di Brussels.
"Kami mengalu-alukan Finland ke dalam perikatan itu," kata Setiausaha Agung Nato Jens Stoltenberg pada akhir majlis ringkas itu.
Terdahulu, Stoltenberg menyatakan bahawa Presiden Rusia Vladimir Putin menentang perluasan kuasa Nato ke bahagian timur sebagai satu justifikasi terhadap pencerobohannya.
"Beliau mendapat sebaliknya... Finland hari ini, dan tidak lama lagi Sweden akan menjadi ahli penuh perikatan itu," kata Stoltenberg di Brussels.
Presiden Finland Saul Niinisto berkata sumbangan terbesar negara itu kepada pencegahan dan pertahanan bersama Nato ialah mempertahankan wilayahnya sendiri.
Katanya, masih ada tugas penting yang perlu dilakukan untuk menyelaraskan perkara ini dengan Nato.
"Ia adalah hari yang hebat untuk Finland dan saya ingin mengatakan bahawa ia adalah hari yang penting untuk Nato," kata Niinisto pada sidang media bersama Stoltenberg.
Kremlin berkata Rusia akan dipaksa untuk mengambil "langkah balas" terhadap penyertaan Finland.
Menteri Pertahanan Sergei Shoigu berkata langkah itu meningkatkan prospek konflik di Ukraine yang semakin meruncing.
Rusia pada Isnin berkata republik itu akan mengukuhkan kapasiti ketenteraannya di wilayah barat dan barat lautnya sebagai tindak balas kepada penyertaan Finland ke dalam Nato.
Kerajaan Ukraine turut memuji tindakan Finland itu.
Ketua kakitangan kepada Presiden Volodymyr Zelensky, Andriy Yermak menulis di Telegram: "FI membuat pilihan yang tepat. Nato juga merupakan matlamat utama untuk Ukraine."


Kumpulan peguam beri amaran tentang ‘hara kiri politik’ jika RUU anti lompat parti diluluskan

Kumpulan peguam hak asasi Lawyers for Liberty (LFL) hari ini memberi amaran berhubung rang undang-undang (RUU) anti lompat parti, mengatakan usul pindaan Perlembagaan tersebut tidak mempunyai sebarang takrifan kukuh di mana ia memberi ruang disalahgunakan sekali gus boleh menjejaskan demokrasi berparlimen.Dalam sebuah kenyataan, LFL turut menambah usaha membentangkan dan meluluskan RUU tersebut di Parlimen akan mencetuskan “tindakan hara kiri politik yang tidak pernah berlaku sebelum ini” oleh ahli Parlimen.Mengakui banyak desakan parti politik supaya undang-undang anti lompat parti dilaksanakan sejak kejatuhan kerajaan Pakatan Harapan (PH) pada 2020, LFL berkata RUU pindaan Perlembagaan bagi memasukkan peruntukan baru di bawah Perkara 10 Perlembagaan untuk membenarkan penggubalan undang-undang itu tidak secara khusus menangani tindakan lompat parti dalam kalangan ahli politik.Sebaliknya, menurut LFL, RUU itu lebih banyak merujuk keanggotaan seseorang ahli Parlimen dan ahli Dewan Undangan Negeri (Adun) dalam sesebuah parti.“Sekiranya RUU itu diluluskan, mana-mana kerajaan boleh menggubal undang-undang dengan majoriti mudah yang membatalkan kelayakan ahli Parlimen berdasarkan alasan teknikal atau lain-lain alasan di mana ia akan membahayakan pembangkang selain perlu tunduk di bawah majoriti,” tambahnya.Pada 7 April, Wan Junaidi yang merupakan pengerusi bersama jawatankuasa pemandu MoU kerajaan dan PH mengatakan rancangan bagi menguatkuasakan undang-undang anti lompat parti masih diteruskan di mana draf awal akta itu akan diedarkan sebelum sidang khas Parlimen pada 11 April.Beliau berkata pindaan juga akan dibentangkan melibatkan penggubalan punca kuasa (enabling cause) di bawah Perkara 10 Perlembagaan bagi memberi kuasa untuk penggubalan akta baru berkaitan larangan ahli Parlimen bertukar parti.Sebelum ini, MalaysiaNow melaporkan bahawa RUU itu bakal memberi manfaat kepada kluster mahkamah Umno yang terus mendesak Perdana Menteri Ismail Sabri Yaakob supaya mengadakan pilihan raya umum (PRU) lebih awal.Selain boleh menyebabkan wakil rakyat kehilangan kerusi jika mereka melompat parti selepas dipilih, RUU itu juga boleh menyebabkan mereka yang dipecat daripada parti hilang kerusi yang diwakili, walaupun pemecatan itu dibuat secara tidak sah, tidak adil atau dilakukan dengan penuh kontroversi.Hal ini timbul ekoran undang-undang berasingan yang memberikan hak mutlak kepada parti politik jika ia melibatkan penyingkiran ahli.“Jika RUU anti lompat parti ini menjadi undang-undang dan diwartakan, Zahid dan Najib ada serampang dua mata: pertama, mereka boleh bersihkan parti daripada ahli Parlimen dan menteri yang anti kluster mahkamah, dan akibatnya, kerajaan Ismail jatuh kerana ahli Parlimen yang menentang mereka kehilangan status (sebagai wakil rakyat),” kata sumber yang rapat dengan Umno Johor, merujuk kepada Presiden Umno Ahmad Zahid Hamidi dan bekas perdana menteri Najib Razak yang mengetuai kluster mahkamah.LFL berkata walaupun kestabilan kerajaan perlu dijaga, namun memastikan kebebasan wakil rakyat dijamin juga adalah sama penting.“RUU anti lompat parti sudah pasti akan menyebabkan ahli Parlimen mengundi selari dengan kemahuan parti, walaupun ia bercanggah dengan prinsip peribadi atau kehendak pengundi akibat bimbang dengan kesannya ke atas diri mereka sendiri,” katanya.“Adalah naif untuk membayangkan ahli Parlimen tidak didorong cita-cita untuk meningkatkan kedudukan dalam karier politik atau layak untuk dipilih semula.”LFL turut mengkritik pemimpin politik yang menggesa RUU itu diluluskan dengan segera dan diperhalusi setelah diluluskan.“Bermain-main dengan Perlembagaan atau prinsip kebebasan berpersatuan dengan cara semberono seperti itu adalah tidak bertanggungjawab dan boleh menyebabkan kerosakan,” katanya.LFL turut menggesa kerajaan menarik balik RUU tersebut, mengatakan rakyat mesti menjadi pemutus tunggal berhubung tindakan wakil rakyat mereka di peti undi.“Jelas sekali, menggubal undang-undang anti lompat parti bukan penawar (isu ini) seperti yang diharapkan. RUU berbahaya yang dicadangkan kerajaan ini sepatutnya menyedarkan semua orang,” katanya.“Kita tidak boleh meninggalkan prinsip demokrasi demi mengejar kestabilan yang sukar dicapai.”


Mahkamah putuskan sekolah vernakular sah, berperlembagaan

Mahkamah Tinggi hari ini memutuskan bahawa kewujudan dan penubuhan sekolah vernakular serta penggunaan Bahasa Cina dan Tamil di sekolah terbabit adalah sah serta berperlembagaan.Hakim Mohd Nazlan Mohd Ghazali berkata sekolah vernakular bukan pihak berkuasa awam dan penggunaan bahasa pengantar yang bukan Melayu untuk pengajaran di sekolah vernakular Cina serta Tamil bukanlah bagi tujuan rasmi, oleh itu, tidak bercanggah dengan Perkara 152(1) Perlembagaan Persekutuan.Beliau berkata ketika ini, terdapat lebih 1,800 sekolah vernakular di seluruh negara dengan kira-kira setengah juta pelajar daripada komposisi kaum yang berbeza secara keseluruhan.“Oleh itu, penggunaan bahasa terbabit tidak bercanggah dengan perlembagaan dan dilindungi di bawah pengecualian dalam Perkara 152(1) (a) dan (b) Perlembagaan Persekutuan.“Tafsiran yang benar dan tepat kesemua proviso ini dalam Perkara 152(1) tidak menghalang penubuhan dan penyelenggaraan sekolah vernakular sebagai sekolah jenis kebangsaan yang turut menggunakan kurikulum kebangsaan seperti yang diterima pakai oleh semua sekolah dalam sistem pendidikan negara,” katanya.Mohd Nazlan membuat keputusan itu selepas menolak saman Gabungan Pelajar Melayu Semenanjung (GPMS), Majlis Pembangunan Pendidikan Islam Malaysia (Mappim) dan Gabungan Persatuan Penulis Malaysia (Gapena) yang memohon deklarasi bahawa kewujudan sekolah vernakular adalah bercanggah dengan Perlembagaan Persekutuan kerana peruntukan di bawah Perkara 152(1) mentakrifkan Bahasa Melayu sebagai bahasa kebangsaan.Beliau juga memutuskan bahawa tidak ada asas untuk menyatakan bahawa penubuhan serta kewujudan sekolah vernakular adalah tidak konsisten atau bercanggah dengan Perkara 5, 8, 10, 11 dan 12 Perlembagaan Persekutuan.Hakim itu berkata dalam apa jua keadaan, tidak pernah dibuktikan bagaimana penubuhan dan kewujudan sekolah vernakular telah mencabuli hak asasi mana-mana orang seperti yang dijamin dalam Perkara terbabit di bawah Perlembagaan Persekutuan.“Kemasukan ke sekolah vernakular adalah satu pilihan. Sukar untuk melihat bagaimana penubuhan dan kewujudan sekolah vernakular Cina dan Tamil melanggar hak asasi mana-mana orang di bawah Perlembagaan,” katanya.Nazlan juga berkata mahkamah secara amnya akan lebih cenderung kepada keperlembagaan sesuatu statut atas dasar bahawa Parlimen memahami dan menghargai keperluan rakyat.“Ini juga telah disifatkan sebagai tangguhan kehakiman iaitu mahkamah hendaklah mematuhi keputusan badan perundangan yang dipilih secara demoraktik. Ia juga adalah aspek penting kepada doktrin pengasingan kuasa,” katanya.Hakim itu juga berkata ini adalah sebab mengapa penghakimannya lebih memfokus kepada tafsiran Perkara 152(1) dan tidak mendalami isu peranan bahasa kebangsaan dalam mempromosi identiti serta perpaduan nasional, atau perjalanan berterusan pembinaan bangsa.Beliau berkata persoalan kritikal mengenai standard pembelajaran dan pengajaran di semua sekolah, sama ada sistem pendidikan negara benar-benar inklusif, dan sama ada kemajuan serta kecemerlangan akademik diutamakan berbanding perkara lain adalah isu yang sebaiknya ditangani oleh Eksekutif dan Badan Perundangan. Dalam saman yang difailkan pada Disember 2019, ketiga-tiga plaintif telah menamakan kerajaan dan 13 lagi sebagai defendan.Antaranya ialah Dong Zong dan Jiao Zong, Persatuan Thamizhar Malaysia, Persatuan Tamilar Thurunal (Perak) serta empat parti politik iaitu MIC, MCA, Gerakan dan Parti Bumiputera Perkasa Malaysia.


Peru catat kematian pertama wabak cacar monyet

Peru pada Isnin mencatatkan kematian pertama melibatkan pesakit yang dijangkiti cacar monyet dengan jumlah jangkitan di negara itu kini melebihi 300 kes.
Pesakit seorang lelaki berusia 45 tahun yang menghidap HIV dan sistem imun yang lemah, kata pengarah sebuah hospital awam di Lima.
Lelaki itu tiba di hospital dengan jangkitan cacar monyet, tetapi kesihatannya semakin merosot selepas tidak menjalani rawatan untuk HIV/AIDS, lapor Agensi Anadolu memetik Pengarah Hospital Dos de Mayo, Eduardo Farfan.
“Dia tiba di hospital dan dimasukkan ke unit rawatan rapi (ICU) kerana mengalami luka pada kulit dan masalah paru-paru.
"Pesakit tiba dengan jangkitan yang sudah semakin teruk," kata Farfan.
Peru mengesan lebih 305 kes cacar monyet, menurut data dikeluarkan Kementerian Kesihatan pada Isnin.
Ketua Institut Kesihatan Negara, Victor Suarez, memberi amaran bahawa bilangan orang yang dijangkiti virus itu boleh meningkat selagi tingkah laku berisiko seperti mempunyai banyak pasangan seksual berterusan.
Cacar monyet atau monkeypox setakat ini menjangkiti terutamanya kepada lelaki yang melakukan hubungan seks sesama jenis, namun pakar memberi amaran bahawa sesiapa yang berhubung rapat dengan orang yang dijangkiti atau pakaian mereka mungkin berisiko dijangkiti.
Pertubuhan Kesihatan Sedunia (WHO) mengisytiharkan cacar monyet sebagai kecemasan kesihatan global pada 23 Julai.
Minggu lalu, Kementerian Kesihatan Brazil melaporkan kematian pertama berkaitan cacar monyet di luar Afrika, seorang lelaki berusia 41 tahun yang menghidap kanser dan sistem imun yang lemah.
Brazil, bersama-sama dengan Amerika Syarikat dan Kanada, adalah antara negara yang paling banyak terjejas oleh cacar monyet di benua Amerika.
Argentina, negara Amerika Latin pertama yang mengesahkan penyakit itu, diikuti Mexico, Brazil, Venezuela dan Chile.


Indonesia tingkatkan komitmen Asean hapuskan senjata nuklear

Indonesia sebagai pengerusi bergilir Asean tahun ini mendorong rantau itu menjadi blok bebas nuklear, di tengah-tengah ketegangan geopolitik yang mengancam komitmen Asean mengenai penghapusan senjata nuklear.
Negara itu telah memulakan rundingan dengan lima rakan kongsi blok itu yang memiliki senjata nuklear - China, Perancis, Rusia, United Kingdom (UK) dan Amerika Syarikat (AS) untuk menandatangani Protokol Perjanjian Zon Bebas Senjata Nuklear Asia Tenggara (SEANWFZ).
China menjadi negara pertama menyatakan kesediaannya untuk menandatangani protokol itu, menurut agensi berita Vietnam (VNA).
Dalam kenyataannya baru-baru ini, bekas Duta Besar Indonesia ke Chile Aloysius Lele Madja berkata rancangan China untuk menandatangani protokol itu "sangat bermanfaat kepada ASEAN", dan mungkin mendorong negara-negara lain menandatanganinya.
Perjanjian SEANWFZ, yang juga dikenali sebagai Perjanjian Bangkok, telah ditandatangani oleh semua anggota Asean pada tahun 1995 yang komited untuk tidak membangun, mengeluarkan atau memperoleh, memiliki atau mengawal senjata nuklear, menempat atau mengangkut senjata nuklear atau menguji atau menggunakan senjata nuklear.
Mereka juga komited untuk tidak membuang bahan radioaktif atau sisa ke laut, ke atmosfera atau di darat dalam zon berkenaan.
Anggota Asean hanya boleh menggunakan bahan dan kemudahan nuklear "secara eksklusif untuk tujuan damai" dan sebarang program tenaga nuklear perlu menjalani penilaian keselamatan nuklear yang ketat mengikut garis panduan dan piawaian yang disyorkan oleh Agensi Tenaga Atom Antarabangsa (IAEA).
Perjanjian itu mula berkuat kuasa pada tahun 1997.


Kos haji naik: Putrajaya bincang dengan pengendali hotel di Mekah, Madinah

Kerajaan Malaysia dan Lembaga Tabung Haji akan mengadakan perbincangan dengan pengendali hotel di Mekah dan Madinah dalam masa terdekat berhubung kadar bilik penginapan dalam usaha mengawal atau mengurangkan kos menunaikan ibadah haji tahun ini.
Menteri di Jabatan Perdana Menteri (Hal Ehwal Agama) Mohd Na'im Mokhtar berkata kenaikan kadar hotel di Makkah dan Madinah adalah di luar kawalan kerajaan Arab Saudi dan perkara berkenaan dimaklumkan Menteri Haji dan Umrah Arab Saudi Tawfiq Fawzan Al-Rabia kepadanya baru-baru ini.
"Beliau (Tawfiq Fawzan) berkata itu (kadar hotel) di luar kawalan beliau, dan (kita) kena tanya kepada pemilik-pemilik hotel di sana," katanya kepada media selepas Pengumuman Prestasi Kutipan dan Agihan Zakat Wilayah Persekutuan Bagi Tahun 2022, di Putrajaya hari ini.
Pada 16 Januari lepas, media melaporkan kos menunaikan haji secara muassasah tahun ini dijangka meningkat kepada lebih RM31,000, peningkatan kira-kira RM2,368 berbanding RM28,632 kos sebenar setiap jemaah pada musim lepas.
Ditanya kenaikan kos umrah sehingga RM10,000 ketika ini berbanding kira-kira RM7,000 sebelum ini, Mohd Na'im berkata perkara itu berkemungkinan turut disumbangkan oleh kenaikan kadar hotel di Arab Saudi.
Sehubungan itu, beliau menyarankan Kementerian Pelancongan, Seni dan Budaya (Motac), yang terlibat dalam kawal selia umrah, untuk mengadakan perbincangan dengan pengendali hotel di Arab Saudi berkenaan kadar penginapan di sana.


Bolehkah sastera kanak-kanak Malaysia buka lembaran baru?

Masihkah kita ingat akan kisah dongeng Bawang Putih Bawang Merah, Pak Pandir yang tergadai tanah dan anak derhaka Si Tanggang?Juga kepada lagu-lagu rakyat yang sering menjadi siulan kanak-kanak seperti Rasa Sayang Hey, Chan Mali Chan dan Ikan Kekek.Bukan itu sahaja, ibu bapa juga sering mendodoikan anak-anak yang hendak tidur dengan lagu-lagu tersebut.Jika kita masih ingat, kedai-kedai buku juga pernah dipenuhi dengan buku-buku cerita rakyat yang menjadi kegemaran kanak-kanak.Pelbagai tajuk-tajuk buku yang menarik membuatkan buku-buku cerita dongeng menjadi kegilaan kanak-kanak.Ini semua sebahagian daripada karya-karya sastera, bukan sastera biasa tetapi ianya sastera kanak-kanak iaitu hasil-hasil kreatif yang berupaya membantu golongan muda itu belajar dan mengenali budaya masing-masing.Bukan sahaja di Malaysia, hampir di seluruh dunia mempunyai identiti sastera kanak-kanak mereka yang tersendiri.Di negara Barat, buku cerita kanak-kanak seperti “The Tale of Peter Rabbit”, siri “Harry Potter” dan “Alice in The Wonderland” amat dikenali di mata dunia sehinggakan terdapat naskah-naskah terjemahan melebihi 30 bahasa dan dicetak berulang kali.Kini di Malaysia, sastera kanak-kanak semakin menyepi.Siaran kisah-kisah dongeng kanak-kanak di televisyen sudah diganti dengan iklan jualan secara langsung.Lagu-lagu rakyat kini sudah jarang didengar, malah tiada lagi yang asli.Kebanyakannya, lagu-lagu baru yang sudah diubah dengan elemen muzik yang baru.Di kedai-kedai buku juga jarang kelihatan buku-buku cerita kanak-kanak dipaparkan pada pengunjung.Tiada lagi sambutan hangat dari kanak-kanak dan ibu bapa terhadap karya-karya kreatif sastera tempatan.Di manakah silapnya?Adakah era digitalisasi meminggirkan sastera kanak-kanak?Perbincangan akademik mendapati, digitalisasi sangat mendukung karya sastera kanak-kanak dengan memperkenalkan judul-judul dalam bentuk e-books.Ini membuktikan perkembangan digital tidak meminggirkan hasil sastera tersebut.Jika diteliti semula, ramai orang dewasa terutama sekali ahli sastera sebenarnya membaca kembali buku cerita di zaman kanak-kanak yang memberi impak kepada mereka.Ini boleh dilihat dalam karya-karya mereka yang meletakkan unsur-unsur kisah dongeng dan cerita rakyat seperti yang diadaptasi daripada sastera kanak-kanak.Jadi, mengapa sastera kanak-kanak tidak boleh boleh dianggap sebagai satu cabang sastera yang penting dan utama dalam membangunkan masyarakat?Peranan sasterawan?Perkara ini patut menjadi perhatian para sasterawan negara di arus perdana.Dengan anugerah dan gelaran yang diberi, sastera seharusnya hidup dalam jiwa setiap lapisan masyarakat dan bukan dikaitkan hanya satu kelompok sahaja.Sastera selalu disalah anggap sebagai bahan bacaan untuk orang tua.Seorang penulis dan aktivis sastera dari Gerak Malaysia Nursyuhaidah A Razak merasakan peranan sasterawan arus perdana dalam memperkasa pengaruh sastera kanak-kanak masih kabur.“Sastera itu harus tetap dengan fungsinya iaitu pendidikan dan pencerahannya kepada masyarakat. Dalam konteks sastera kanak-kanak, tema yang lebih besar seperti anti rasuah dan pendidikan politik boleh diserap dalam karya sastera,” katanya kepada MalaysiaNow.“Ini kelompongan kita. Sastera arus perdana negara belum bersedia mengangkat tema-tema begini.”Gerak Malaysia adalah satu gerakan oleh sekumpulan anak muda yang aktif menulis dan menganjurkan program sastera bersama ahli akademik dan penggiat sastera dalam negara dan luar negara seperti Indonesia dan Singapura.Atas sebab itu, terdapat usaha membawa masuk sastera kanak-kanak dari negara luar melalui kerja terjemahan.Sebuah penerbit buku yang sedang menempa nama, The Biblio Press mengakui perkembangan buku kanak-kanak sangat perlahan menybabkan ianya sukar untuk dijual.Bagaimanapun selepas setahun menubuhkan anak syarikat, Biblio Kids untuk penerbitan khusus kanak-kanak, satu trend yang baik mula dikesan.Pengasasnya Kiridaren Jayakumar berkata, pihaknya memilih untuk menerbitkan karya sastera kanak-kanak disebabkan minatnya di waktu kecil sekitar umur tujuh hingga sembilan tahun.Katanya, ketika itu perkembangan buku kanak-kanak termasuk terjemahan dari luar negara sangat aktif dilakukan.“Buku-buku sebegitu buatkan saya minat bahasa Melayu dan juga membaca sejak umur tujud atau sembilan tahun. Selain Harry Potter, Buku-buku (terbitan) Oxford fajar, mereka juga ada buat buku-buku cerita dan hikayat dulu-dulu.“Kami rasa kenapa benda (sastera) ini untuk dewasa saja kalau kanak-kanak pun boleh juga,” katanya kepada MalaysiaNow.Katanya, syarikat penerbitannya kini dalam fasa akhir menerbitkan beberapa hikayat dan kisah pahlawan Islam.Terbaru, Biblio Press menterjemah karya sastera kanak-kanak dari Perancis yang amat tersohor bertajuk “Le Petit Prince” atau dalam bahasa Melayu, Putera Kecil.Tambahnya, beberapa judul baru juga dijangka keluar di pasaran dalam tahun ini hasil kerjasama dengan penulis buku tempatan.“Sebenarnya saya rasa buku yang dah bertahan selama berdekad dan berabad tahun ni, sangat penting untuk dibaca oleh semua kanak-kanak.“Kalau dari sudut sastera kanak-kanak kita memang ketinggalan jauh dari Indonesia. Kalau sastera kanak-kanak memang kurang karya untuk dibaca dan kalau tak ada buku untuk mereka baca, tak boleh salahkan mereka guna gajet.”Satu hakikat yang mungkin kita terlupa, sastera kanak-kanak bukan untuk hiburan mereka semata-mata tetapi satu alat pembangunan bangsa.


Penipu, pengutip derma licik, dan budaya pengenyahan berleluasa ketika ahli politik guna media sosial selepas banjir

Kerja-kerja kebajikan dan bantuan kumpulan atau individu ikhlas mungkin diancam dan dikaburi penipuan kutipan derma, NGO mencurigakan dan pengubahan wang haram ketika pengguna media sosial berkait politik mula menggunakan slogan dan tanda pagar sebagai budaya pengenyahan (cancel culture) bagi membentuk pendapat awam selepas bencana banjir yang menyebabkan beberapa kawasan di Lembah Klang ditenggelami air.Semakan MalaysiaNow mendapati ketika ahli politik secara beramai-ramai menyerang musuh dengan dakwaan gagal menguruskan banjir, sebahagian juga turut berada di sebalik usaha memungut derma mencurigakan yang melanggar Akta Pencegahan Pengubahan Wang Haram, Pencegahan dan Pencegahan Pembiayaan Keganasan dan Hasil daripada Aktiviti Haram 2001.“Mereka biasanya akan umumkan kejayaan mengutip derma yang banyak daripada orang awam, tetapi tiada langsung bukti yang menyokong dakwaan mereka itu,” kata seorang aktivis veteran NGO yang mempunyai pengalaman luas dalam menangani mangsa banjir.Bercakap dengan syarat tidak dinamakan disebabkan apa yang dikatakannya sebagai “budaya pengenyahan” secara besar-besaran dalam ruang siber di Malaysia, aktivis itu memberikan amaran bencana alam dan kesukaran dihadapi orang ramai adalah ruang yang sangat sesuai dan menjadi pilihan ahli perniagaan dan ahli politik jahat bagi melakukan pengubahan wang haram.“Mereka berikan wang tunai jutaan ringgit kepada NGO yang ditubuhkan atau kawan-kawan politik mereka, yang kemudian akan mengumumkan jumlah derma yang diterima daripada orang awam.“Ia bukan sahaja modus operandi sepanjang bencana alam bahkan ia menjadi taktik yang digunakan sebelum ini oleh badan pemikir tertentu yang menjalankan tinjauan pendapat dengan sokongan ratusan sukarelawan dan derma yang dikatakan diterima daripada orang awam,” tambahnya.Ahli politik kerajaan baik di peringkat persekutuan mahupun negeri menjadi sasaran kecaman orang ramai berikutan tanggapan gagal menggerakkan usaha pemindahan dan menyelamat mangsa di Selangor yang terjejas banjir.Hujan lebat pada 18 Disember menyebabkan beberapa kawasan utama Shah Alam, Klang dan Hulu Langat ditenggelami air banjir.Pelabuhan Klang, Batu Tiga dan Taman Sri Muda adalah antara kawasan yang paling teruk terjejas sehingga menyebabkan kehilangan nyawa selain ribuan penduduk terpaksa dipindahkan.Salah menyalahkan bermula apabila ahli-ahli politik dari kerajaan negeri Selangor menuding jari kepada Agensi Pengurusan Bencana Negara (Nadma) berhubung respons mereka terhadap banjir.Ia disusuli dengan tentera siber politik yang menghalakan serangan terhadap sasaran tertentu dan memuji tuan politik mereka dengan memenuhkan media sosial dengan gambar-gambar ahli politik meredah banjir.Semakan juga menunjukkan budaya pengenyahan digunakan untuk memperkecilkan beberapa individu daripada pandangan awam berleluasa sejak minggu lalu melalui tentera siber dan penyokong ahli-ahli politik.Kebanyakan hantaran di media sosial itu juga turut dipenuhi dengan kata-kata dan imej kesat, ia kemudiannya diciap berulang kali di Twitter oleh akaun-akaun pengguna yang dilihat baru dibuat.Semakan turut mendapati kebanyakan akaun yang menggunakan tanda pagar seperti #kerajaanbangsat yang menjadi trend di Twitter minggu lalu mungkin palsu, menggunakan gambar profil yang boleh dipertikaikan selain pengikut-pengikutnya juga meragukan.“Apa yang lebih teruk lagi, mereka menggunakan tanda pagar seperti #kitajagakita atau #rakyatjagarakyat dengan cara yang tidak jujur, terutamanya selepas mengutip dana awam dan bergaya untuk ambil gambar,” kata aktivis itu lagi.Seorang ahli politik Amanah yang dikecam kerana dilihat berada di pusat peranginan bersalji di luar negara ketika banjir, beliau kemudiannya pulang ke tanah air dan dilihat menyelar pihak berkuasa dalam sebuah temu bual di sebuah pusat bantuan yang dijalankan oleh sukarelawan.Namun sebuah sebuah video lain yang tular menunjukkan sukarelawan di pusat pengagihan bantuan itu menjarakkan diri dari Hasanuddin Yunus, mengatakan ahli Parlimen Hulu Langat itu tidak mempunyai kaitan dengan mereka selain mendakwa ahli politik itu menunggang kerja orang lain.Seorang lagi ahli politik, Rina Harun juga turut menjadi mangsa budaya pengenyahan media sosial, termasuk dari ahli politik terkenal yang mempersoalkan status perkahwinannya.Tiada audit, ketelusanNamun, isu yang lebih besar daripada emosi dan kemarahan dalam talian berhubung pengurusan banjir adalah mengenai ketelusan kumpulan dan individu yang terlibat dan mendakwa mengutip jutaan ringgit derma daripada orang ramai bagi membantu mangsa banjir.MalaysiaNow dapat mengesahkan sebahagian kumpulan yang mengutip derma daripada orang ramai itu mempunyai latar belakang yang mencurigakan, dengan kebanyakannya berkait dengan beberapa ahli politik selain parti politik baru yang mahu mengambil peluang daripada banjir ini untuk meningkatkan bilangan keahliannya.Salah satu kumpulan itu diketuai oleh seorang individu yang baru-baru ini memimpin kempen melawan program vaksinasi Covid-19 kebangsaan kerajaan.Semakan menunjukkan individu anti vaksin itu mengutip lebih dari RM70,000 untuk disalurkan kepada mangsa banjir menggunakan sebuah aplikasi telefon untuk mengumpul dana dari orang ramai selain untuk berhubung dengan sukarelawan.“Tetapi tiada cara untuk tahu bagaimana wang itu diurus. Ada satu lohong hitam kewangan, di mana watak-watak yang dipertikaikan ini secara licik mengelakkan dari audit dan pihak berkuasa,” kata aktivis itu lagi.


2 rakyat Malaysia antara 14 kes komuniti di Singapura

Dua rakyat Malaysia adalah antara 14 kes baharu Covid-19 jangkitan tempatan dilaporkan semalam, menurut kementerian kesihatan (MOH).Dalam data penuh yang dikeluarkan lewat malam tadi, MOH memaklumkan kedua-duanya dikaitkan dengan kluster sedia ada di Singapura.Kes pertama melibatkan seorang wanita rakyat Malaysia berusia 27 tahun yang bekerja sebagai ahli fisioterapi di Hospital Tan Tock Seng (TTSH).Menurut MOH wanita itu telah dikuarantin dan melakukan ujian Covid-19 pada 30 April.“Keputusan ujiannya positif untuk jangkitan Covid-19 pada 1 Mei,” menurut kenyataan itu.Beliau dikaitkan dengan Kluster Kes 62541, seorang jururawat di TTSH yang disahkan dijangkiti Covid-19 pada 27 April.Terdapat 27 kes yang dikaitkan dengan TTSH setakat ini.Sementara itu, kes kedua melibatkan seorang wanita rakyat Malaysia berusia 53 tahun yang bekerja sebagai pendandan rambut di Me To Do Studio, Woodlands Street 82.Dilabelkan sebagai Kes 62760, MOH berkata keputusan ujiannya pada 2 Mei adalah positif manakala keputusan ujian serologinya adalah negatif.Beliau dikaitkan dengan Kluster Kes 62553, melibatkan seorang wanita warga Vietnam berusia 39 tahun, pekerja pembersihan di kemudahan rawatan komuniti di Tuas South.Setakat tengah hari semalam, 39 kes baharu dilaporkan di Singapura yang 25 daripadanya adalah kes import, menjadikan jumlah keseluruhan kepada 61,218.Setakat ini terdapat sembilan kluster Covid-19 di republik itu.


Sekatan ke atas Rusia akan beri kesan terhadap KDNK global, kata Bank Dunia

Sekatan dikenakan Barat terhadap Rusia bakal memberi kesan mendalam kepada keluaran dalam negara kasar (KDNK) global berbanding impak konflik, kata Presiden Bank Dunia, David Malpass, pada Isnin.Beliau berkata demikian dalam sesi temu bual secara maya dengan The Washington Post, lapor Sputnik.Katanya, jika Moscow berusaha mencari jalan untuk menamatkan konflik di Ukraine, masyarakat antarabangsa boleh memikirkan apakah tindakan yang bersesuaian terhadap Rusia.Pada 24 Februari, Rusia melancarkan operasi khas di Ukraine selepas republik rakyat Donetsk dan Luhansk meminta bantuan untuk mempertahankan diri daripada tindakan tentera Ukraine.Menurut Kementerian Pertahanan Rusia operasi itu hanya bertujuan memusnahkan infrastruktur ketenteraan Ukraine dan tidak menyasarkan penduduk awam. Sebagai tindak balas, Amerika Syarikat dan sekutunya mengenakan sekatan menyeluruh terhadap Rusia.


Tiada usul undi percaya, tiada kerjasama, kata DAP

Veteran DAP Lim Kit Siang hari ini menegaskan keperluan untuk mengadakan undi percaya di sidang Dewan Rakyat minggu depan, mengatakan jika Ismail Sabri Yaakob gagal membentangnya ia bermaksud kerjasama bersama pembangkang tidak dapat dilaksanakan.Dalam sebuah kenyataan, Lim berkata usul undi percaya adalah “kedudukan sebenar pendirian Perlembagaan” walaupun semalam didedahkan Agong telah memaklumkan kepada perdana menteri bahawa usul undi percaya tidak lagi perlu dibentangkan di Dewan Rakyat.Ahli Parlimen Iskandar Puteri itu berkata pelantikan perdana menteri oleh Yang di Pertuan Agong dan hal undi percaya di Parlimen adalah “dua perkara yang berbeza sama sekali walaupun berkaitan antara satu sama lain.”Beliau turut memetik bekas haki Hamid Sultan Abu Backer yang mengatakan Agong boleh bergantung kepada akuan bersumpah dan temu ramah bersama ahli-ahli Parlimen dalam melaksanakan tanggungjawab mengikut peruntukan Perkara 40(2) Perlembagaan Persekutuan untuk melantik seorang perdana menteri.“Manakala Perkara 43(3) Perlembagaan yang memperuntukkan bahawa perdana menteri perlulah meletakkan jawatannya sekiranya beliau tidak mempunyai sokongan majoriti adalah perkara yang perlu ditentukan oleh Parlimen,” katanya lagi.Beliau berkata punca kenapa Ismail tidak mahu membentangkan usul undi percaya tersebut adalah kerana beliau bimbang tidak mendapat sokongan 114 ahli Dewan Rakyat dalam sidang akan datang walaupun mereka sebelum ini telah menyatakan sokongan mereka kepada Ismail.“Ismail bimbang beliau tidak mendapat sokongan 114 Ahli-ahli Parlimen dalam sidang Parlimen akan datang walaupun mereka sebelum ini telah menyatakan sokongan mereka kepada Ismail Sabri dalam akuan bersumpah mereka dan mengesahkan sokongan mereka untuk Ismail menjadi Perdana Menteri baharu selepas sesi temu ramah mereka bersama Yang di Pertuan Agong pada 20 Ogos 2021.Semalam, Menteri di Jabatan Perdana Menteri (Parlimen dan Undang-undang) Wan Junaidi Tuanku Jaafar berkata Agong telah memaklumkan kepada Ismail bahawa usul undi percaya tidak perlu lagi dibentangkan di Dewan Rakyat.Junaidi menambah 114 dari 220 ahli Parlimen menyuarakan sokongan kepada Ismail, mengatakan tidak mungkin mereka akan mengubah pendirian mereka terlalu cepat.Pendedahan tersebut tampil selepas dua hari pemimpin PH menggesa Idrus meletakkan jawatan, mengatakan beliau “mengkhianati Perlembagaan Persekutuan dan sistem demokrasi berparlimen.”Ketiga-tiga pemimpin PH itu merujuk kenyataan Istana Negara pada 18 Ogos lalu, sebelum Agong mengesahkan lantikan Ismail sebagai perdana menteri.Bagaimanapun, istana tidak mengulangi syarat tersebut ketika ia mengumumkan Ismail mendapat sokongan majoriti ahli Dewan Rakyat pada 20 Ogos lalu, susulan Mesyuarat Raja-Raja Melayu yang dipengerusikan Sultan Abdullah Sultan Ahmad Shah.Lim hari ini turut membayangkan ketiadaan usul undi percaya bermaksud kerjasama antara pambangkang dan kerajaan “kini tergugat dan berhadapan dengan nasib yang tidak menentu.”“Tidak ada sebarang ragu-ragu yang kemungkinan mencipta sejarah politik dengan perjanjian kepercayaan-perbekalan-reformasi di antara pihak kerajaan dan pembangkang supaya semua orang dapat menumpukan usaha kepada memenangi perang melawan Covid-19 kini tergugat dan kita hanya mampu menunggu dan lihat sama ada perjanjian ini masih dapat diselamatkan sebelum Parlimen bersidang Isnin depan.”


Tidak perlu lagi ujian saringan 3 hari sebelum berlepas untuk masuk Sarawak

Individu yang mahu memasuki Sarawak dari Semenanjung, Sabah dan Labuan tidak lagi perlu melakukan ujian saringan Covid-19 tiga hari sebelum perjalanan ke negeri ini, berkuat kuasa Isnin ini.Pengerusi jawatankuasa pengurusan bencana negeri (JPBN) Douglas Uggah Embas berkata keputusan itu dibuat setelah menilai situasi semasa Covid-19 di Semenanjung, Sabah dan Labuan yang kini dilihat terkawal.“Bagaimanapun individu berkenaan masih perlu mengisi maklumat melalui ‘EnterSarawak’ secara dalam talian (https://entersarawak.socoe.co/register) dengan memuat naik dokumen sokongan yang diperlukan.“Arahan kuarantin selama 14 hari di Sarawak masih lagi berkuat kuasa,” katanya pada sidang media mengenai perkembangan Covid-19 di Kuching, hari ini.Mengenai situasi Covid-19 di Sarawak, Uggah berkata terdapat 154 kes jangkitan baru yang dilaporkan di Sarawak hari ini menjadikan jumlah keseluruhan kini 13,974 kes.


Pendengaran rayuan Nagaenthran makin hampir menjelang hukuman mati

Pihak berkuasa Singapura akan mendengar rayuan Nagaentran K Dharmalingam warga Malaysia yang menghadapi hukuman mati republik itu dalam masa beberapa hari lagi walaupun penangguhan hukuman diberikan kepadanya akhir tahun lalu.Reprieve, sebuah kumpulan undang-undang berpangkalan di United Kingdom (UK) berkata hukuman mati Nagaenthran atas kesalahan dadah hanya ditangguhkan sementara menunggu rayuannya.“Hal ini bermaksud dia sekali lagi berisiko berdepan hukuman mati, yang boleh dilaksanakan dengan kadar segera jika rayuannya ditolak,” katanya.Rayuan Nagaenthran ditetapkan pada 24 Januari depan selepas dia diberi penangguhan hukuman mati berikutan diagnosis Covid-19 sebelum percubaan akhir untuk menghentikan hukuman tersebut pada 9 November 2021.Nagaentran ditahan pada 2009 kerana membawa 43g heroin masuk ke Singapura, sebuah negara yang mempunyai undang-undang anti dadah paling keras di dunia.Nagaenthran juga turut didiagnosis mempunyai IQ 69 – di bawah nilai ambang 70 bagi membolehkan seseorang itu diisytiharkan sebagai orang kurang upaya mental.Dia bagaimanapun dijatuhi hukuman mati pada tahun berikutnya dan dijadualkan menjalani hukuman gantung pada 10 November 2021 selepas gagal dalam beberapa rayuannya di mahkamah.Hukuman yang dikenakan terhadap Nagaenthran menimbulkan kemarahan orang ramai selain turut menyebabkan pemimpin Malaysia termasuk Perdana Menteri Ismail Sabri Yaakob dan Yang di-Pertuan Agong Sultan Abdullah Sultan Ahmad Shah merayu supaya dia diberikan pengampunan.


Bangladesh umum perintah berkurung di kem pelarian Rohingya

Kerajaan Bangladesh meletakkan kem pelarian Rohingya di tenggara negara itu di bawah perintah berkurung selepas peningkatan kes jangkitan Covid-19 sejak beberapa hari lalu.Sekatan itu melarang himpunan dan pergerakan antara kem-kem pelarian yang menempatkan lebih dari 100,000 pelarian Rohingya, kata Wakil Pesuruhjaya Pelarian Bangladesh, Shamsud Douza kepada AFP.“Kami mengenakan sekatan mulai hari ini selepas lonjakan mendadak kes Covid-19 di lima kem berkenaan,” katanya.Pihak berkuasa Bangladesh mendirikan 34 kem pelarian di daerah tenggara Cox’s Bazar untuk 900,000 pelarian Rohingya yang melarikan diri daripada keganasan di Myanmar.Kesemua pelarian itu termasuk sejumlah 740,000 pelarian yang melarikan diri dari operasi ketenteraan Myanmar pada Ogos 2017.Douza berkata pekerja kebajikan dan kemanusiaan tidak dibenarkan berada di kem dan hanya sejumlah petugas kesihatan, makanan dan pengedaran gas sahaja yang dibenarkan masuk.Rabu lalu, Penyelaras Kesihatan Tempatan, Toha Bhuiyan berkata Rabu seramai 45 pelarian Rohingya didapati positif Covid-19 dari 247 orang yang diuji dan angka sama juga turut diuji positif semalam.“Sehubungan itu kesemua lima kem diarahkan untuk perintah berkurung,” katanya.Petugas kesihatan turut berkata jumlah kes turut meningkat dalam kalangan penduduk Bangladesh di Teknaf, yang mendorong pihak berkuasa mengenakan perintah berkurung di bandar sempadan di selatan itu.Bangladesh melancarkan program vaksinasi Covid-19 pada Februari lalu dan kira-kira enam juta orang sudah menerima sama ada satu atau dua dos vaksin.Bagaimanapun, program vaksinasi negara itu belum melibatkan pelarian Rohingya di kem-kem pelarian.


PM, Zahid adakan pertemuan dengan 191 bahagian Umno hari ini

Perdana Menteri Ismail Sabri Yaakob dan Presiden Umno Ahmad Zahid Hamidi mengadakan pertemuan dengan wakil 191 bahagian Umno di Dewan Tun Hussein Onn, Pusat Dagangan Dunia (WTC) hari ini.
Setiausaha Agung Ahmad Maslan berkata pertemuan tersebut melibatkan lebih 700 perwakilan yang hadir merangkumi ketua bahagian, ketua pemuda, ketua wanita dan ketua puteri dari setiap bahagian parti itu.
"Perdana menteri akan memberi ucapan kemudian ucapan oleh presiden, itu sahaja sebenarnya," katanya ketika ditemui pemberita di sini.
Ditanya sama ada perkara yang akan dibincangkan termasuk berkenaan Pilihan Raya Umum ke-15 , ahli Parlimen Pontian itu berkata: "Hanya perkara-perkara yang baik sahaja,".
Beliau berkata sidang media akan diadakan selepas pertemuan itu selesai.


Masjid Terapung Sarawak bergelut teruskan aktiviti di musim Covid

Dua tahun lalu, Sarawak melancarkan Masjid Terapung – sebuah bangunan dengan seni bina unik yang di tebing Sungai Sarawak di Kuching.Menelan kos pembinaan RM21 juta, ia dijangka menjadi tarikan pelancong seterusnya bagi negeri tersebut selepas Jambatan Darul Hana.Pada waktu siang, bangunan yang tersergam indah itu jelas terbias di permukaan air sungai yang tenang.Dan ketika malam pula, masjid ini akan diterangi cahaya berwarna-warni sehingga memberikan keceriaan di kawasan tebing sungai.Hari ini, lampu berwarna-warni itu terus menyinar namun masjid itu – sama seperti ribuan rumah ibadah yang lain di seluruh negara – tinggal sepi dan kosong ekoran langkah sekatan pergerakan bagi membendung Covid-19.Jika dulu ia meriah dengan para jemaah dan pengunjung yang mahu menyaksikan reka bentuk masjid yang unik, kehadiran mingguan untuk solat Jumaat terus menurun dari kira-kira 1,000 orang menjadi tidak lebih daripada 100 orang.Perbezaannya sangat ketara ketika sambutan hari kemerdekaan tahun ini yang bermula pada 22 Julai dan mengikut tradisinya, ia akan berlanjutan selama seminggu.Ketika Sarawak mula merayakan hari kemerdekaan negeri di Kuching Waterfront empat tahun lalu, ia menjadi sebuah sambutan besar dan sangat meriah.Pengunjung membanjiri pusat bandar di mana jalan-jalan dipenuhi gerai-gerai makanan dan kraftangan tempatan selain kibaran bendera Sarawak penuh menghiasi seluruh pelusuk bandar.Pada tahun-tahun berikutnya, perayaan tahunan itu terus meriah diraikan.Jalan-jalan yang mengarah ke Jalan India dan Jalan Gambier akan sesak dengan arus trafik kenderaan yang mencari-cari tempat untuk parkir, sementara pejalan kaki akan berjalan di celah-celah kenderaan ketika mereka menuju ke ruang acara untuk menyaksikan pertunjukan.Sepanjang hari sambutan itu, ia akan dimeriahkan dengan pameran-pameran dan pertunjukan secara langsung, sementara penduduk tempatan dan pengunjung dari luar akan turut serta dalam banyak program dan aktiviti yang dirancang untuk majlis istimewa itu.Dalam kemeriahan sambutan, masjid Bandar Kuching itu akan menyaksikan berbondong-bondong jemaah yang berkumpul untuk menunaikan solat.Selama bertahun-tahun, masjid yang bukan hanya dikenali sebagai rumah ibadah bahkan dianggap sebagai pusat komuniti, badan amal dan pusat pendidikan turut bergantung dengan sumbangan orang ramai bagi menjalankan aktiviti-aktivitinya.Walaupun Hari Sarawak diraikan penuh sepi, kibaran bendera Sarawak tetap dinaikkan warganya.Bagaimanapun, beberapa gelombang sekatan pergerakan dan larangan aktiviti sosial yang nampaknya tidak kunjung berakhir, ditambah pula dengan kebimbangan masyarakat terhadap varian Delta Covid-19 yang menular ketika ini menyebabkan Masjid Terapung bergelut untuk meneruskan peranannya.Shajahan Sayed Ahmad yang bertanggungjawab menguruskan amanah lembaga kebajikan masjid berkata wabak tersebut menjejaskan sumber kewangannya.“Sebelum ada had dan sekatan-sekaan mengenai jumlah jemaah yang dibenarkan hadir masjid, kita boleh kumpul sekitar RM40,000 sebulan,” katanya.Kini, mereka boleh dikatakan bernasib baik jika dapat mengumpul RM4,000 sebulan.Katanya, lembaga pemegang amanah juga memiliki banyak kedai berhampiran masjid yang disewakan kepada peniaga dengan bayaran minimum.Namun hal ini tidak banyak membantu, kata Shajahan.Bercakap kepada MalaysiaNow, dia berkata perintah kawalan pergerakan terbaru yang dikenakan pada bulan Jun menyebabkan para peniaga buntu kerana perniagaan tidak dapat beroperasi.Hal ini bermaksud, mereka tidak dapat membayar sewa kedai kerana tiada pendapatan daripada perniagaan.Shajahan berkata tahun ini adalah yang waktu yang paling sukar bagi masjid tersebut.Walaupun mengasingkan sejumlah wang untuk elaun imam dan muazzin selain bayaran bagi pekerja penyelenggaraannya, kos bulanan termasuk bil air dan elektrik selalunya melebihi RM5,000.Walaupun tidak begitu optimis, Shajahan berkata pihak masjid akan terus melakukan apa yang mampu dilaksanakan bagi terus menghidupkan rumah ibadah itu.“Kami masih mempunyai simpanan tunai tetapi saya tidak fikir kami dapat bertahan bagi enam bulan lagi jika sekatan berterusan seperti ini,” katanya.


‘Kluster mahkamah’ sertai Kabinet akan dibincang, kata PM

Perdana Menteri Anwar Ibrahim memberitahu isu berbangkit mengenai ahli Parlimen yang didakwa di mahkamah dilantik sebagai anggota Kabinet akan dibincangkan bersama parti-parti komponen dalam kerajaan perpaduan.
Bercakap pada sidang media selepas angkat sumpah di Istana Negara semalam, Anwar menegaskan pendirian Pakatan Harapan (PH) dalam hal itu masih sama dengan mengeluarkan mana-mana ahli Parlimen terpalit isu rasuah dan salah guna kuasa daripada menyertai Kabinet.
"Tapi oleh kerana ia babitkan isu kerajaan perpaduan, kita perlu berbincang (dengan parti-parti kerajaan).
"Yang membezakan adalah apabila hukuman dijatuhkan. Apabila ada pendakwaan, jika ikut pendirian PH, sukar untuk kita teruskan.
"Tapi, bagi saya ruang untuk berbincang dengan parti dalam kerajaan perpaduan ini secara terperinci," katanya pada sidang media semalam di Kajang, Selangor.
Kluster mahkamah merujuk kepada sekumpulan pemimpin Umno yang diketuai presidennya, Ahmad Zahid Hamidi yang didakwa kerana rasuah semasa pentadbiran 22 bulan Pakatan Harapan (PH).
Pada Khamis, Anwar dinamakan sebagai perdana menteri ke-10 oleh Yang di-Pertuan Agong Sultan Abdullah Sultan Ahmad Shah.
Bagaimanapun, Istana Negara dalam satu kenyataan mengumumkan Anwar sebagai perdana menteri semalam tidak menyatakan kerajaan ini sebagai kerajaan perpaduan.
Selain PH, Anwar turut mendapat sokongan Ahli Parlimen daripada Barisan Nasional (BN), Gabungan Parti Sarawak (GPS), Warisan, Parti Ikatan Demokratik Malaysia (Muda) dan Parti Bangsa Malaysia (PBM).
Terbaru Anwar mengumumkan Gabungan Rakyat Sabah (GRS) akan turut menyertai kerajaan pimpinannya.


Selangor benarkan solat jemaah tanpa penjarakan fizikal

Jabatan Agama Islam Selangor (Jais) hari ini mengumumkan kebenaran untuk mengadakan solat berjemaah di masjid dan surau di seluruh negeri itu tanpa penjarakan fizikal mulai 1 April, selari dengan peralihan negara ke fasa endemik.Bagaimanapun, Jais berkata kebenaran tersebut adalah tertakluk dengan beberapa syarat yang telah ditetapkan termasuk mereka yang dibenarkan hadir ke masjid atau surau hanya individu yang telah lengkap divaksinasi.Dalam kenyataannya, ia berkata hanya individu yang telah divaksinasi perlu mengikut ketetapan kementerian kesihatan (KKM).Dalam pada itu, bagi individu berusia 18 tahun ke bawah pula, mereka yang telah lengkap dua dos vaksin sahaja dibenarkan hadir.Mereka yang hendak melaksanakan ibadah juga turut dikehendaki membawa sejadah sendiri dan sentiasa memakai pelitup muka.Langkah untuk membatalkan prosedur operasi standard (SOP) penjarakan fizikal di masjid, surau dan rumah ibadat agama lain diumumkan pada Mac lalu ketika kerajaan mengumumkan peralihan fasa dari pandemik ke endemic yang akan bermula pada April.SOP itu dilaksanakan sejak pandemik Covid-19 melanda negara pada awal 2020.


Anwar umum peruntukan RM386.14 bilion untuk Belanjawan 2023

Perdana Menteri Anwar Ibrahim membentangkan belanjawan pertama kerajaan campuran dengan peruntukan lebih besar berjumlah RM386.1 bilion melepasi RM 372.3 bilion yang dicadangkan oleh kerajaan terdahulu pada Oktober tahun lepas, dalam usaha menangani pertumbuhan ekonomi  perlahan dan kos sara hidup rakyat yang semakin tinggi.
Ucapan belanjawan Anwar hari ini juga menandakan yang pertama sejak 1997, setahun sebelum pemecatan dramatiknya oleh perdana menteri ketika itu Dr Mahathir Mohamad, yang kemudiannya mengambil alih portfolio kewangan untuk melaksanakan langkah-langkah yang meluas dan bukan konvensional dalam menghadapi krisis kewangan Asia.
Belanjawan hari ini, yang bertemakan slogan Membangun Malaysia Madani, juga melihat peruntukan sebanyak 289.1 bilion ringgit untuk belanja mengurus, 99 bilion ringgit bagi belanja pembangunan dan termasuk 2 bilion ringgit simpanan luar jangka.
Pembentangan Belanjawan 2023 itu menyaksikan Kementerian Pendidikan (KPM) sebagai penerima peruntukan terbesar melibatkan sebanyak RM55.2 bilion berbanding RM52.6 bilion tahun lalu.
Dalam ucapan yang disiarkan secara langsung di seluruh negara, Anwar berkata sejumlah RM 2.3 bilion akan disediakan untuk memastikan infrastruktur dan fasiliti sekolah melibatkan kos RM920 juta untuk naik taraf di 380 buah sekolah yang daif khususnya di Sabah dan Sarawak.
Dalam pada itu, Kementerian Kesihatan (KKM) menjadi penerima peruntukan kedua terbesar sebanyak RM36.3 bilion berbanding RM32.4 bilion tahun lalu.
Ini meliputi peruntukan RM3 bilion bagi lantikan baru secara tetap dan kontrak melibatkan lebih 1500 pegawai perubatan, pergigian dan pegawai farmasi.
Perkara utama lain adalah seperti berikut:
- Defisit fiskal 2023 dikurangkan daripada 5.6% pada 2022 kepada 5%.
- Rang undang-undang tanggungjawab fiskal akan dibentangkan di Parlimen tahun ini.
- Pengagihan dividen Amanah Saham Bumiputera yang lebih besar untuk mereka yang memerlukan.
- Tarif elektrik dikekalkan untuk pengguna domestik dan PKS tetapi dinaikkan untuk syarikat besar tidak termasuk sektor makanan dan pertanian.
- Belum ada keputusan untuk memperkenalkan semula cukai barangan dan perkhidmatan.
- Merancang untuk memperkenalkan cukai barang mewah tahun ini dengan had nilai mengikut jenis barang antaranya jam tangan mewah dan barangan fesyen.
- Kemungkinan memperkenalkan cukai keuntungan modal untuk pelupusan saham tidak tersenarai oleh syarikat dari 2024 pada kadar yang rendah.
- Merancang untuk mengenakan duti eksais pada produk cecair atau gel yang mengandungi nikotin yang digunakan dalam rokok elektronik dan peranti vape.
- Sokongan untuk inisiatif akhir permainan generasi dengan separuh daripada hasil daripada duti eksais akan diperuntukkan kepada kementerian kesihatan.
- Kadar cukai ke atas pendapatan bercukai untuk perusahaan mikro, kecil dan sederhana untuk 150 ribu pertama dikurangkan daripada 17% kepada 15%, bermula tahun taksiran 2023.
- Peruntukan RM50 juta untuk pembinaan dan naik taraf 3,000 gerai dan kiosk untuk penjaja kecil.
- RM176 juta untuk menaik taraf premis dan kemudahan perniagaan di bawah Mara, DBKL, Perbadanan Usahawan Nasional Bhd dan Perbadanan Pembangunan Bandar.
- Kemudahan pinjaman dan jaminan pembiayaan untuk manfaat perusahaan mikro, kecil dan sederhana dengan nilai keseluruhan sehingga RM40 bilion.
- Hampir RM10 bilion dana pinjaman untuk PKS yang disediakan oleh Bank Negara Malaysia.
- Enam projek tebatan banjir akan dibentangkan semula menjelang Jun 2023.
- Pelan Induk Perindustrian Baharu 2030 akan diumumkan pada suku ketiga 2023 untuk menggariskan hala tuju pembangunan perindustrian, memberi tumpuan kepada aktiviti berkualiti tinggi dan pengambilan bakat tempatan.
- Tun Razak Exchange diberi mandat sebagai hab kewangan antarabangsa Malaysia.
- Merancang untuk meminda dan membentangkan Akta Perlindungan Pemberi Maklumat pada tahun ini.
- Peruntukan RM1.2 bilion untuk menyiapkan pembaikan 400 klinik dan 380 sekolah dalam keadaan usang.
- RM2.7 bilion untuk menyelenggara dan menaik taraf jalan persekutuan.
- RM1.5 bilion untuk menaik taraf dan membina jalan luar bandar baharu.
- Penubuhan pasukan petugas khas mengenai pembaharuan agensi, dipengerusikan oleh ketua setiausaha.
- RM10 juta untuk mengukuhkan peranan Pusat Tindak balas Penipuan Kebangsaan (NSRC) melalui geran pengoperasian.
- Bank Negara Malaysia akan menguatkuasakan dasar "kill switch" untuk semua institusi perbankan bagi membolehkan pengguna segera membekukan akaun termasuk kad ATM sekiranya berlaku aktiviti yang mencurigakan.
- Kerajaan akan meminda Akta Insolvensi 1967 bagi membolehkan kes kebankrapan dilepaskan secara automatik dalam tempoh yang singkat.
- Kes melibatkan hutang kurang daripada RM50,000 yang memenuhi syarat yang diperlukan untuk dibebaskan dengan segera mulai 1 Mac.
- Perkeso akan memberi insentif kepada majikan yang menggaji 17,000 graduan TVET sebanyak RM600 sebulan selama tiga bulan selain daripada gaji yang ditawarkan, melalui peruntukan RM45 juta.
- Insentif Perkeso selanjutnya untuk majikan yang menggaji pekerja daripada kumpulan lemah seperti orang kurang upaya, bekas banduan, gelandangan dan penganggur tegar, sehingga RM600 sebulan untuk tempoh sehingga tiga bulan.
- Kerajaan akan menampung yuran latihan sehingga RM4,000 untuk pekerja gig mendaftar dalam program peningkatan kemahiran kelayakan mikro.
- Perkeso sediakan elaun RM300 selama tiga bulan bagi menggantikan pendapatan pekerja gig yang aktif dan menjalani program latihan.
- Geran padanan RM50 juta untuk menggalakkan automasi sektor perladangan melalui penggunaan robotik dan AI yang boleh menggaji pekerja tempatan mahir.
- RM80 juta untuk meningkatkan kemampanan industri minyak sawit dan mempergiatkan kempen untuk menangani sentimen anti-minyak sawit.
- RM250 juta untuk mempromosikan sektor pelancongan.
- RM725 juta untuk melaksanakan ketersambungan digital di 47 kawasan perindustrian dan hampir 3,700 sekolah.
- RM50 juta diperuntukkan kepada Melaka dan Pulau Pinang untuk memelihara tapak warisan dunia yang diiktiraf oleh Unesco.
- RM750 juta untuk kementerian ekonomi melaksanakan Inisiatif Pendapatan Rakyat bagi memperkasa golongan miskin meningkatkan potensi pendapatan mereka.
- Bantuan dan kemudahan untuk golongan berpendapatan rendah diberikan secara bulanan dan bukannya sekali gus.
- RM64 bilion dalam bentuk subsidi, bantuan dan insentif untuk meminimumkan kos sara hidup melalui kawalan harga, bantuan kewangan dan penyediaan perkhidmatan.
- RM100 juta untuk inisiatif Jualan Rahmah yang menawarkan barangan asas pada harga sehingga 30% kurang daripada kadar pasaran.
- Di bawah program Sumbangan Tunai Rahmah (STR), isi rumah berpendapatan kurang daripada RM2,500 layak menerima sehingga RM2,500 bergantung kepada bilangan anak.
- Tambahan RM600 untuk penerima isi rumah termiskin di bawah STR, menurut data e-Kasih, akan diagihkan dalam bentuk bakul makanan dan baucar untuk item makanan asas.
- Kredit e-Tunai Belia Rahmah RM200 untuk dua juta belia berumur 18 hingga 20 tahun, membabitkan jumlah peruntukan RM400 juta.
- Bernas akan berkongsi keuntungan daripada import beras dengan menyumbang 30% daripada keuntungan bersih kepada pesawah selain sumbangan RM60 juta yang disediakan.
- Kadar cukai pendapatan individu untuk pemastautin dikurangkan sebanyak 2% bagi setiap kumpulan pendapatan daripada lebih RM35,000 kepada RM100,000.
 - Kerajaan akan meningkatkan kadar cukai bagi mereka yang berpendapatan tinggi daripada 0.5% kepada 2% bagi setiap kumpulan pendapatan melebihi RM100,000 hingga RM1 juta, dalam langkah yang dijangka menjejaskan kurang daripada 150,000 pembayar cukai.
- RM30 juta untuk kerjasama dengan beberapa kerajaan negeri bagi pelaksanaan projek agromakanan.
- Peruntukan pembangunan untuk Sabah dan Sarawak masing-masing sebanyak RM6.5 bilion dan RM5.6 bilion.
- Lebih RM2.5 bilion untuk melaksanakan projek infrastruktur awam untuk Sabah dan Sarawak yang melibatkan lampu jalan dan bekalan air dan elektrik.
- Hampir RM4.1 bilion untuk penyelenggaraan dan pembelian aset untuk Angkatan Tentera Malaysia.
- Hampir RM1 bilion untuk agensi di bawah kementerian dalam negeri memperkukuh keselamatan dalam negeri termasuk melalui pemerolehan lebih 2,100 kamera badan polis.
- Lebih RM500 juta untuk penyelenggaraan kuarters angkatan tentera dan pemulihan kuarters kediaman dan institusi di bawah kementerian pertahanan.
- RM20 juta untuk program sukan, kebudayaan dan kesenian di peringkat sekolah dan komuniti.
- RM5 juta untuk Yayasan Kebajikan Atlet Kebangsaan dan potongan cukai bagi majikan yang menggaji bekas atlet negara.
- RM25 juta untuk aktiviti kebudayaan dan kesenian di peringkat komuniti.
- RM2.3 bilion untuk infrastruktur dan kemudahan pembelajaran di sekolah.
- RM777 juta untuk penyediaan makanan untuk pelajar di bawah Rancangan Makanan Tambahan.
- 50,000 komputer riba untuk sekolah dan institusi pendidikan di bawah kementerian pendidikan.
- RM3 bilion untuk pelantikan tetap dan kontrak baharu bagi lebih 1,500 pegawai perubatan, pergigian dan farmasi.
- RM120 juta untuk Skim Perubatan Madani khusus untuk golongan miskin mendapatkan rawatan di klinik dan pengamal am swasta.
- Peningkatan had pelepasan cukai untuk perbelanjaan rawatan perubatan daripada RM8,000 ke RM10,000.
- RM50 juta untuk Kementerian Pembangunan dan Kerajaan Tempatan bagi memastikan persekitaran selamat di Projek Perumahan Rakyat (PPR) dengan keutamaan menggantikan lif usang.
- RM367 juta untuk projek PPR baharu dijangka memanfaatkan 12,400 penduduk.
- Pengecualian duti setem untuk pemilik rumah pertama dengan pengecualian sepenuhnya duti setem bagi rumah bernilai RM500,000 ke bawah dan pengecualian 75% untuk rumah bernilai lebih RM500,000 hingga RM1 juta ringgit.
- Kerajaan akan menambah caruman simpanan KWSP sebanyak RM500 untuk ahli yang berumur antara 40 dan 54 tahun dengan simpanan KWSP kurang 10 ribu ringgit di dalam Akaun 1, melibatkan peruntukan hamppir RM1 bilion.
- Bantuan Khas Kewangan Aidilfitri sebanyak RM700 kepada semua penjawat awam Gred 56 ke bawah termasuk lantikan kontrak selain RM350 kepada pesara kerajaan.


KPM adakan sesi libat urus bersama pengetua, guru besar di Sarawak

Satu sesi libat urus mengenai pengoperasian sekolah diadakan antara Menteri Kanan Pendidikan Radzi Jidin dengan pengetua serta guru besar di Bahagian Kuching hari ini.Menerusi satu hantaran di laman Facebook milik Radzi, beliau memaklumkan sesi perjumpaan itu bertujuan mendapatkan input dan mendengar pandangan mereka untuk membantu kementerian pendidikan (KPM) dalam memuktamadkan pelan komprehensif pengoperasian sekolah termasuk Sarawak yang berada dalam Fasa Tiga Pelan Pemulihan Negara.Barisan KPM yang turut sama pada sesi perjumpaan itu ialah Ketua Setiausaha Kementerian Yusran Shah Mohd Yusof dan Ketua Pengarah Pendidikan Noor Zamani Abdol Hamid.Rombongan KPM yang tiba di Kuching kira-kira 11 pagi tadi turut melawat Pusat Pemberian Vaksin Murid 16 hingga 17 tahun di Sekolah Menengah Kebangsaan Matang Jaya, di sini.Selain itu, rombongan berkenaan turut mengadakan sesi libat urus bersama Jawatankuasa Pengurusan Bencana Negeri (JPBN) Sarawak yang diwakili Menteri Kerajaan Tempatan dan Perumahan Sarawak Sim Kui Hian dan Menteri Muda Pendidikan, Sains dan Penyelidikan Teknologi Annuar Rapaee.


Strim dalam talian tamatkan riwayat cakera padat?

Cakera padat (CD/DVD) yang satu ketika pernah menjadi perniagaan yang sangat laris setiap kali album dan filem diterbitkan dalam versinya, kini sukar bersaing dengan perkhidmatan strim dalam talian dan mungkin akan menguburkan terus era CD dan DVD yang pernah gemilang sebagai raja medium hiburan di rumah.Ramai pengusaha perniagaan cakera padat merasai sendiri cabaran ini namun kedatangan pandemik Covid-19 menggandakan lagi kesukaran yang dihadapi perniagaan mereka.Ia adalah ekoran tumbuhnya perkhidmatan strim atas talian seperti Netflix, Spotify dan Apple Music menjadikan CD atau DVD tidak lagi menjadi pilihan kerana orang ramai terpaksa duduk di rumah.Pengusaha kedai-kedai CD yang ditemui MalaysiaNow berkata mereka kini sudah menjadi perniagaan yang hanya menunggu ajalnya sahaja.Seorang peniaga CD di Shah Alam sejak beberapa dekad lalu, Sivakkumar berkata ketika ini sedang merancang untuk memulakan perniagaan baru kerana permintaan terhadap CD dan DVD sudah berkurangan sejak beberapa tahun kebelakangan ini.Beliau berkata perniagaannya terkesan teruk pertama kali ketika kerajaan melaksanakan cukai barangan dan perkhidmatan (GST) enam tahun lalu.“Waktu itu, jualan jatuh teruk,” kenangnya.Kemudian, katanya, keadaan jadi semakin buruk selepas perkhidmatan strim atas talian mula mendapat momentum dan bahkan peminat tegar filem pun tidak lagi membeli CD.Sivakkumar juga sukar menjana pendapatan daripada perniagaannya, namun ketika Covid-19, perniagaannya jadi lebih sukar mendapat jualan.Sebelum pelaksanaan GST, jualannya boleh menjangkau RM1,000 ke RM1,500 setiap bulan. Namun ketika ini, jumlah RM100 sudah dianggap jumlah yang banyak dan harus disyukurinya.Dia memberitahu MalaysiaNow bahawa dia dan rakan kongsi kini dalam proses menghabiskan semua stok yang tidak terjual dengan harga serendah RM5 untuk satu CD.“Kadang-kadang kami kenakan bayaran lebih rendah kerana kami dah syukur sangat sebab orang masih lagi terfikir untuk beli CD ketika zaman digital mengambil alih tempatnya.”Selain itu, katanya, kebanyakan produksi dari industri Bollywood dan Tamil turut menerbitkan filem mereka melalui perkhidmatan strim.Hal itu menjadi masalah kerana pembikin filem dan artis tidak lagi menghasilkan CD dan DVD sedangkan kedainya menawarkan filem-filem dan album dari sana.“Hanya filem-filem dan muzik Inggeris sahaja yang masih bikin CD, tapi kami sudah tak ambil lagi stok baru,” katanya.Di Petaling Jaya pula, situasi itu juga tidak ada bezanya.Wallace, seorang pemilik kedai CD, berkata jualan kedainya menurun sehingga 50%.Bagaimanapun, dia bernasib baik kerana perniagaannya dapat dikekalkan kerana turut menjual barangan lain seperti catan dan barangan perhiasan.Namun, jualan CD di kedainya memang tidak dapat dinafikan semakin menjunam.“Kami cuba jual CD dengan harga sebenarnya,” kata Wallace.“Diskaun hanya diberikan jika pelanggan membeli dalam jumlah yang banyak.”Menjual CD dan DVD filem-filem dari China, Wallace berkata dia memiliki beberapa orang pelanggan tetap daripada generasi lebih tua yang sering datang ke kedainya untuk mencari album-album lama.Wallace bersetuju bahawa pelanggan muda lebih gemar memilih strim di atas talian daripada CD.Perubahan tingkah laku pengguna ini mungkin dapat dilihat kemuncaknya selepas penutupan syarikat Speedy Video Distributors Sdn Bhd selepas 30 tahun dalam industri.Rangkaian kedainya suatu ketika dulu pernah menjadi pilihan utama peminat muzik dan filem untuk membeli CD, DVD dan cakera padat Blu-ray.Dengan cabaran pandemik Covid-19 ketika ini, langkah untuk menukar budaya perniagaan konvensional ke arah digital menjadi pilihan yang mungkin tidak dapat lagi dielak.Semuanya demi melanjutkan jangka hayat perniagaan.Namun, seperti yang diberitahu Sivakkumar kepada MalaysiaNow, langkah itu pun barangkali tidak lagi dapat menyelamatkan perniagaan CD dan DVD.“Dunia sudah berubah..,” katanya.


Muhyiddin gesa dasar lebih konkrit, pragmatik selesai masalah kebankrapan

Pengerusi Perikatan Nasional (PN) Muhyiddin Yassin menggesa kerajaan melaksanakan dasar-dasar konkrit dan pragmatik dalam menyelesaikan masalah insolvensi dalam kalangan rakyat dengan lebih efektif.
Ahli Parlimen Pagoh itu berkata, kerajaan wajar memberi penekanan kepada usaha membantu individu-individu bankrap membina semula ekonomi mereka.
"Ini penting supaya status kebankrapan tidak kekal sepanjang hayat, sebaliknya menjadi pembakar semangat kepada golongan ini untuk menyumbang kepada ekonomi negara.
"Antaranya mengkaji semula proses pelepasan bankrap bagi warga Malaysia yang bekerja luar negara yang mungkin mengambil masa yang lama untuk mendapatkan perintah mahkamah sebelum memohon keizinan dari Jabatan Imigresen," kata bekas perdana menteri itu ketika membahaskan Rang Undang-undang (RUU)  Insolvensi (Pindaan) 2023 di Dewan Rakyat hari ini.
Kerajaan pentadbiran Muhyiddin pada 2020 menggubal Akta Covid-19 di mana nilai ambang yang membolehkan seseorang diisytiharkan bankrap dinaikkan daripada RM50,000 kepada RM100,000.
Ia menyelamatkan ramai rakyat yang berdepan masalah kebankrapan ketika pandemik melanda negara.
Di bawah pindaan itu, dua kategori pelepasan bankrap diperkenalkan iaitu pesakit mental dan individu yang berusia 70 tahun ke atas.
RUU itu dibentangkan oleh menteri di Jabatan Perdana Menteri (Undang-undang dan Reformasi Institusi), Azalina Othman Said untuk bacaan kali pertama dua hari lepas.
Ia bertujuan memperkukuhkan peruntukan berhubung pelepasan automatik, keperluan mandatori mesyuarat pertama pemiutang serta teknologi jarak jauh dana pentadbiran kebankrapan.
Dalam satu kenyataan, Azalina berkata sebanyak 16 kes kebankrapan didaftarkan secara purata setiap hari pada 2022, manakala kes kebankrapan yang dilepaskan KPI bagi tempoh sama ialah 27 kes setiap hari.
Muhyiddin berkata 64.8% kes kebankrapan membabitkan jumlah antara RM100,000 hingga RM499,999 manakala 20.96% membabitkan nilai RM50,000 hingga RM99,000.
"Justeru, apakah perancangan khusus yang diambil kerajaan terhadap kes kebankrapan melibatkan hutang melebihi RM50,000 memandangkan sekitar 130,000 (50%) daripada 260,000 kes bankrap yang layak untuk mendapat pelepasan mereka?" katanya.
Muhyiddin yang juga turut mencadangkan kerajaan meneliti cadangan Kongres Kesatuan Pekerja-pekerja Di Dalam Perkhidmatan Awam (Cuepacs) mengenai had bayaran pinjaman peribadi dan sewa beli kenderaan dipanjangkan kepada 20 tahun bagi meningkatkan pendapatan boleh guna rakyat.
Beliau turut mempersoalkan keberkesanan kawal selia perkhidmatan kredit seperti “Buy Now, Pay Later” (BNPL) yang semakin mendapat tempat dalam kalangan rakyat.
"Ini kerana perkhidmatan BNPL yang kebanyakannya berkait dengan platform e-dagang ini menggunakan kadar caj yang tinggi jika terlewat bayar ansuran bulanan.
“Kadar caj atau faedah ini boleh dikatakan lebih tinggi berbanding kadar caj untuk kad kredit," katanya.
Katanya, BNPL berisiko memburukkan lagi keberhutangan isi rumah sekiranya tiada campur tangan pihak berkuasa.


58,780 kanak-kanak lengkap divaksin, 67.6% dewasa terima dos penggalak

Sebanyak 58,780 kanak-kanak berusia lima hingga 11 tahun di Malaysia telah melengkapkan dos suntikan vaksin Covid-19 menerusi Program Imunisasi Covid-19 Kebangsaan Kanak-Kanak (PICKids) setakat semalam.Berdasarkan laman web CovidNow, 1,354,514 kanak-kanak dalam kumpulan sama atau 38.2% daripada populasi itu telah menerima sekurang-kurangnya satu dos vaksin.Bagi populasi remaja berusia 12 hingga 17 tahun pula, sejumlah 2,856,360 individu atau 91.8% telah melengkapkan vaksinasi mereka manakala 2,956,063 atau 95% telah menerima sekurang-kurangnya satu dos vaksin.Dalam pada itu, seramai 15,899,713 individu dewasa atau 67.6% telah menerima suntikan dos penggalak, 22,955,772 atau 97.6% pula selesai menerima dua dos manakala 23,232,836 atau 98.8% mendapat sekurang-kurangnya satu dos vaksin Covid-19.Sebanyak 29,734 dos vaksin diberikan semalam merangkumi 15,374 dos kedua, 10,639 dos penggalak dan 3,721 dos pertama, menjadikan jumlah kumulatif dos diberikan di bawah Program Imunisasi Covid-19 Kebangsaan (PICK) kepada 69,101,615.Sementara itu, menurut portal GitHub KKM, 36 kematian direkodkan akibat Covid-19 di negara ini semalam dengan Selangor mencatatkan angka kematian tertinggi iaitu sembilan kes, diikuti Sarawak dan Perak masing-masing lima kes, Pulau Pinang dan Johor masing-masing empat kes.Terdapat dua kes kematian masing-masing di Putrajaya dan Terengganu, manakala satu kes direkodkan setiap satu di Kuala Lumpur, Sabah, Pahang, Melaka dan Negeri Sembilan.


Baki hutang 1MDB berjumlah RM32.3 bilion

1Malaysia Development Bhd (1MDB) yang terlibat dengan skandal kewangan dikatakan terbesar dunia pada zaman pemerintahan Najib Razak sehingga disiasat di beberapa negara masih memiliki hutang yang perlu dijelaskan berjumlah RM32.3 bilion, kata lembaga pengarahnya.Dalam satu kenyataan hari ini lembaga pengarah 1MDB berkata, dua daripada hutang berkenaan adalah bon denominasi dolar Amerika Syarikat (AS) bernilai AS$3.5 bilion (RM14.7 bilion) dengan kadar kupon 5.75 peratus dan 5.99 peratus, yang akan matang pada 2022.Manakala bon denominasi dolar AS berjumlah AS$3 bilion (RM12.6 bilion) dengan kadar kupon 4.4 peratus pula akan matang pada 2023, kata kenyataan itu.Menurut lembaga pengarah syarikat itu, hutang terakhir 1MDB iaitu sukuk bernilai RM5 bilion dengan kadar keuntungan 5.75 peratus akan matang pada 2039.Menurut 1MDB, kementerian kewangan menubuhkan pasukan khas yang dianggotai oleh wakil syarikat itu, jabatan peguam negara, suruhanjaya sekuriti (SC), bank negara Malaysia (BNM), Polis Diraja Malaysia (PDRM), pusat pencegahan jenayah kewangan nasional, Suruhanjaya Pencegahan Rasuah Malaysia (SPRM) serta Pusat Governans, Integriti dan AntiRasuah Nasional.“Proses ini juga membabitkan pelantikan penasihat undang-undang profesional yang akan membantu 1MDB dalam usaha mendapatkan semula aset dan tindakan sivil di mahkamah.“Yuran profesional penasihat undang-undang dilantik adalah berdasarkan jumlah masa yang terbabit, selaras dengan kadar yang sudah dirunding dan dipersetujui serta bukan berdasarkan komisen atau peratusan nilai penyelesaian atau nilai aset diperoleh.“Justeru, 1MDB akan meneruskan usaha mendapatkan semula aset bagi membolehkannya membayar balik kesemua bon atau sukuk apabila matang kelak,” katanya.Lembaga pengarah 1MDB berkata, sebagaimana diumumkan oleh kementerian kewangan, kerajaan Malaysia sudah menerima penyelesaian tunai bernilai AS$2.5 bilion daripada Goldman Sachs.Katanya, jumlah berkenaan dimasukkan ke dalam akaun amanah mendapatkan kembali aset (akaun amanah) yang disenggara oleh jabatan akauntan negara.“Semua hasil yang diterima daripada usaha pengembalian aset ini, termasuk penyelesaian yang akan datang, sudah atau akan dimasukkan ke dalam akaun amanah ini,” katanya.Baru-baru ini, 1MDB berjaya membuat penyelesaian bernilai RM2.83 bilion dengan AMMB Holdings Bhd dan sejumlah RM324 juta lagi dengan Deloitte.


KKM beri amaran sebaran berita palsu remaja meninggal dunia selepas vaksinasi

Semua pihak diminta bertenang dan tidak menimbulkan kebimbangan awam susulan rakaman video tular mendakwa beberapa individu meninggal dunia selepas menerima vaksin Covid-19, kata Timbalan Menteri Kesihatan Noor Azmi Ghazali.Menerusi satu ciapan di Twitter rasminya, beliau berkata kementerian kesihatan (KKM) sedang meneliti perkara berkenaan dan akan memberikan maklum balas dalam masa terdekat.“Pihak KKM mengambil maklum akan video tular di media sosial berkenaan dakwaan kesan sampingan susulan pemberian vaksin melalui program vaksinasi remaja.Pihak KKM memandang serius perkara ini dan pihak KKM juga sedang mendapatkan fakta yang terperinci bagi setiap isu yang dibangkitkan di dalam video tersebut,” katanya dalam ciapan itu.Video tular berdurasi satu minit 40 saat itu memaparkan seorang wanita mendakwa beberapa individu termasuk dua pelajar sekolah menengah di Ipoh, Perak dan seorang remaja di Lahad Datu, Sabah meninggal dunia akibat vaksin Covid-19.Terdahulu, Ketua Polis Perak Mior Faridalathrash Wahid berkata dakwaan mengenai dua pelajar sekolah di Ipoh, Perak meninggal dunia selepas menerima vaksin Covid-19 seperti didakwa dalam video berkenaan adalah tidak benar.Sementara itu, Azmi dalam satu kenyataan berkata hasil siasatan KKM mendapati kedua-dua pelajar berusia 17 tahun di Ipoh itu masing-masing menghidap kencing manis jenis 1 dan penyakit jantung kongenital.“Seorang remaja perempuan merupakan pesakit penyakit kencing manis jenis 1 yang bergantung kepada rawatan insulin. Pelajar ini dijangkiti Covid-19 dan meninggal pada 18 Ogos sebelum program vaksinasi remaja bermula.“Seorang remaja lelaki menghidap penyakit jantung kongenital. Pelajar ini dibawa ke Unit Kecemasan Hospital akibat jangkitan kuman yang teruk. Bantuan pernafasan dan resusitasi diberikan tetapi beliau meninggal dunia pada 17 September dan belum menerima vaksin Covid-19,” menurut kenyataan itu.Beliau berkata hasil siasatan itu turut mendapati tiada kematian melibatkan remaja selepas vaksinasi seperti dilaporkan di Lahad Datu, Sabah.Dalam pada itu, wanita dalam video itu juga mendakwa dua anak seorang wanita sedang mengalami kesan sampingan akibat vaksin (AEFI) di Ipoh.Merujuk perkara itu, Azmi berkata KKM mendapati dua beradik berusia 16 dan 18 tahun itu mengalami kesan sampingan vaksin Comirnaty dan dimasukkan ke hospital swasta di Ipoh dan semakan Bahagian Regulatori Farmasi Negara (NPRA) mendapati laporan kesan sampingan mereka masih belum diterima.Beliau menasihati ibu bapa atau penjaga memantau keadaan remaja selepas menerima vaksin Comirnaty memandangkan AEFI boleh berlaku dan kebanyakan kes adalah kesan ringan.“KKM ingin menasihatkan semua pengamal perubatan kerajaan dan swasta yang mengesyaki pesakit mereka mengalami AEFI untuk segera membuat laporan AEFI kepada NPRA.“Sebelum mengeluarkan maklumat awam, pastikan sumber maklumat yang ingin dikongsi disahkan terlebih dahulu dengan sumber sahih atau pihak bertanggungjawab,” katanya.


SPRM serbu Prasarana

Suruhanjaya Pencegahan Rasuah Malaysia (SPRM) menyerbu pejabat Prasarana Malaysia Berhad (Prasarana) pagi tadi bagi menyiasat dakwaan salah laku dalam syarikat berkait kerajaan itu, kata Azam Baki.Ketua pesuruhanjaya SPRM itu berkata selain daripada laporan media, terdapat beberapa pihak membuat laporan berkenaan isu itu.“Saya sahkan kita sudah memulakan siasatan di bangkitkan dalam media baru-baru ini berhubung dengan isu Prasarana itu. Jadi SPRM akan melihat perkara ini dengan lebih teliti dan melakukan siasatan dengan adil,” katanya kepada MalaysiaNow.“Saya memohon mana-mana pihak jangan membuat sebarang komen dan kita memang ada menerima laporan daripada beberapa pihak dan kita perlu lihat perkara ini betul atau tidak.”Azam berkata, semasa menyerbu pejabat Prasarana pagi tadi, SPRM mengambil beberapa dokumen yang diperlukan bagi membantu siasatan.“Ya kita ada pergi pejabat Prasarana untuk mendapatkan beberapa dokumen yang relevan berhubung perkara ini dan kita akan adakan pertemuan dengan saksi-saksi yang relevan dalam tempoh terdekat mungkin esok kita mula panggil siasat untuk soal siasat.”Pengerusi Prasarana Tajuddin Abdul Rahman memberitahu MalaysiaNow beliau tidak mengetahui berhubung kehadiran SPRM ke pejabatnya pagi tadi.“SPRM pun kita tak tau tiba-tiba, kita dah panggil SPRM minggu sudah lagi takpa lah jalanlah. Nak tanya apa-apa tanya lah,” katanya.Ahli Parlimen Pasir Salak itu berkata, beliau sedia memberi kerjasama kepada SPRM dan bersedia untuk disiasat jika dipanggil esok.“Saya tiada masalah itu kerja dia. Mestilah dia pihak berkuasa takkan kita hendak menentang pihak berkuasa kita akan bekerjasama.”Tajuddin yang juga pengarah pilihan raya Umno dilantik sebagai pengerusi Prasarana pada Mei tahun lepas selepas Perikatan Nasional (PN) mengambil alih kerajaan persekutuan.Media melaporkan sebelum ini terdapat konflik kepentingan melibatkan Tajuddin berhubung projek pembangunan bernilai lebih RM1 bilion.Menurut laporan itu, Tajuddin mahu membatalkan kontrak dua syarikat yang dianugerahkan untuk membangunkan projek pembangunan bercampur Latitud 8 milik Prasarana.Salah satu daripada syarikat itu dikawal ahli keluarganya: isteri, anak lelaki dan anak perempuannya.Sebarang langkah membatalkan kontrak akan menyebabkan Prasarana terpaksa membayar pampasan sebanyak berpuluh juta ringgit.Pembangunan projek tersebut masih belum bermula walaupun sudah diberikan publisiti secara meluas semenjak 2016 kerana terletak di lokasi strategik di Kuala Lumpur.


Tragedi ragut nyawa pada 2019 akibat perlombongan mangan kembali hantui Orang Asli

Sudah empat peristiwa yang meragut nyawa dua anak dan dua cucunya berlalu, namun ia masih segar dalam ingatan Som.Empat kanak-kanak itu yang pada mulanya hanya bermandi-manda di sungai berdekatan Kampung Orang Asli, namun ia akhirnya telah bertukar kepada tragedi.“Masa itu mereka mandi pagi dan pulang ke rumah tak lama kemudian.“Kemudian rasa tak sedap badan, rasa panas dan tak boleh nak makan,” katanya kepada MalaysiaNow.Tidak sampai dua hari, keempat-empat kanak-kanak itu meninggal dunia.Mereka yang lain dan turut bermandi-mandi bersama ahli keluarganya di sungai yang sama bernasib baik kerana sempat dikejarkan ke hospital untuk dirawat.Pada 2019, negara digemparkan dengan tragedi kematian 14 Orang Asli Kuala Koh, Gua Musang, Kelantan dipercayai akibat meminum air sungai yang tercemar.Wanita Orang Asli di Kuala Koh memayungi bayi dari terik matahari di kampung mereka.Ketua Polis Daerah Gua Musang Taufik Maidin mengesahkan punca kematian ekoran penyakit tibi dan jangkitan kuman di paru-paru atau Pneumonia, manakala timbalan menteri air, tanah dan sumber asli pada ketika itu Tengku Zulpuri Shah Raja Puji menyatakan pencemaran air bukit berpunca daripada aktiviti perlombongan bijih mangan.Timbalan perdana menteri ketika itu, Dr Wan Azizah Wan Ismail tiba melawat kawasan itu.Ekoran lawatan tersebut, kampung itu diberikan beberapa kemudahan seperti bekalan elektrik dan bekalan air bersih.Setelah tiga tahun, kejadian itu kembali menghantui komuniti tersebut apabila lombong menggali mangan yang dikatakan menjadi punca air tercemar itu kembali beroperasi.Penduduk Kampung Orang Asli Kua Koh mendapati lombong yang terletak beberapa kilometer dari kampung tersebut mula aktif sejak hujung tahun lalu.Som bukan satu-satunya Orang Asli yang kehilangan keluarga.Seorang lelaki pertengahan usia yang dikenali sebagai Papan kehilangan dua orang anak perempuannya yang berusia 13 hingga 15 tahun dalam tragedi itu.“Mereka meninggal dalam rumah. Sebelum itu mereka mengadu makan ikan rasa macam makan racun. Mereka mengadu juga sakit leher, sakit perut,” katanya kepada MalaysiaNow.Papan duduk sambil bercerita mengenai kehilangan anaknya perempuannya dalam tragedi sungai tercemar di Kuala Koh.Orang Asli Batek mula menduduki kawasan kampung itu secara tetap bermula 2008 atas cadangan Jabatan Kemajuan Orang Asli (JKOA).Sebelum itu, komuniti Orang Asli hidup berpindah-randah di kawasan hutan Taman Negara Kuala Koh yang terletak tidak jauh dari kampung berkenaan.Namun sejak beberapa tahun lalu, Kuala Koh menyaksikan aktiviti pembalakan dan penanaman sawit yang agresif sehingga mengubah landskap kawasan berkenaan.Cara hidup mereka juga kian terhakis apabila kini dikelilingi ladang kelapa sawit dan bukannya hutan seperti dahulu.Ia bermakna hasil hutan seperti rotan dan akar kayu yang dikutip dan dijual mereka juga semakin berkurangan.Ibarat jatuh ditimpa tangga, kampung itu juga sering dilawati sekumpulan gajah.Menurut seorang penduduk yang dikenali sebagai Jes, gajah kerap lalu di situ sejak beberapa tahun lalu namun tidak mengganggu penduduk kampung.Namun sejak akhir-akhir ini, mereka datang ke tapak perkampungan bagi mencari makanan.Ia mencetuskan kebimbangan mereka sekiranya kawanan gajah “naik minyak”.Bahkan ketika tinjauan MalaysiaNow di kampung itu, Orang Asli melaporkan dua kali kehadiran kawanan gajah pada waktu petang dan malam hari yang sama.Bagi Papan, dia melahirkan rasa kecewa kerana ada kalangan Orang Asli sendiri yang bekerja di lombong itu.“Berapa kali dah marah. Kenapa hendak kerja lagi dengan lombong itu, sudah tahu sejarah lombong itu.“Kalau boleh nak tutup terus la lombong itu, tapi kita ikut apa kata tok batin kita,” katanya.


Ketua pengarang Sinar Harian meninggal dunia

Ketua Pengarang Sinar Harian, Baharom Mahusin, 54, meninggal dunia awal pagi tadi.Berita tersebut disahkan sendiri oleh Pengerusi Lembaga Pengarah Sinar Harian Hussamuddin Yaacub dalam Twitternya.Menurut kicauan itu, Allahyarham menghembuskan nafas terakhir di Pusat Perubatan Universiti Malaya.“Saya bersaksi bahawa arwah seorang yang amat baik. Semoga ALLAH SWT memberi tempat terbaik buat beliau,” katanya dalam ciapan di akaun Twitter“Hari ini, Sinar Harian terpaksa merelakan sebuah lagi kepergian.“Semoga Allahyarham Dato Baharom Mahusin, yang baru menghembuskan nafas terakhir beliau di PPUM damai di sana.“Saya bersaksi bahawa arwah seorang yang amat baik. Semoga Allah memberi tempat terbaik buat beliau,” ciap Hussamuddin.Allahyarham dimasukkan ke PPUM kira-kira tiga minggu lepas dan menerima rawatan di Unit Rawatan Rapi pusat perubatan tersebut.Difahamkan, jenazah akan dibawa dari PPUM ke Masjid Bilal Bin Rabbah, Taman Koperasi Polis Kuala Lumpur sebelum disemadikan di Tanah Perkuburan Islam Raudthul Sakinah Taman Batu Muda, Gombak.


3 syarikat gergasi global bakal bina pusat data berskala hiper di Malaysia

Kerajaan hari ini mengumumkan pelancaran rangka tindakan (blueprint) baru untuk ekonomi digital Malaysia yang menyaksikan tiga syarikat gergasi digital global bakal melabur antara RM12 hingga RM15 bilion dalam lima tahun akan datang untuk pusat data dan perkhidmatan awam di Malaysia.Perdana Menteri Muhyiddin Yassin mengatakan selain Telekom Malaysia, kerajaan memberikan kebenaraan bersyarat kepada Microsoft, Google dan Amazon untuk membangun dan mengurus pusat data dan perkhidmatan awan berskala hiper.“Pusat data yang berskala hiper ini serta perkhidmatan awan hibrid atau hybrid cloud services, juga akan diwujudkan untuk menambah ruang penyimpanan data, mengurangkan kos operasi dan meningkatkan kecekapan analisis,” katanya semasa berucap secara dalam talian ketika melancarkan inisiatif MyDigital, yang merangkumi Rangka Tindakan Ekonomi Digital Malaysia, satu hala tuju bagi fasa seterusnya dalam tranformasi digital negara ini.Pelan itu turut akan meningkatkan literasi digital, mewujudkan pekerjaan berpendapatan tinggi, membantu urusan perbankan dan kewangan serta memberikan akses pendidikan secara maya dan membawa kemudahan perubatan ke pekan terpencil.Muhyiddin hari ini turut mengumumkan beberapa inisiatif melibatkan jumlah berbilion ringgit termasuk RM21 bilion yang akan dilabur sepanjang lima tahun bagi memantapkan sambungan gentian optic seluruh negara di bawah projek Jalinan Digital Negara (Jendela), yang meliputi semua kawasan berpenduduk kepada sembilan juta premis menjelang penghujung tahun 2025.Sejumlah RM1.65 billion akan dilaburkan oleh beberapa syarikat telekomunikasi untuk memantapkan sambungan ke jaringan kabel dasar laut antarabangsa Ini akan membuka ruang untuk pemindahan data antarabangsa, yang lebih cepat dan stabil, sekali gus menurunkan kos internet kepada pengguna di negara ini.RM15 bilion lagi akan dilaburkan dalam tempoh 10 tahun akan datang untuk pelaksanaan infrastruktur 5G ke seluruh negara.Muhyiddin memberi jaminan semua syarikat telekomunikasi dilayan sama adil dalam pemberian lesen 5G, dengan mengatakan “semua akan mendapat akses infrastruktur yang sama rata, dalam memasarkan perkhidmatan 5G kepada pelanggan mereka”.“Maka, menjelang hujung tahun ini, teknologi 5G akan mula dinikmati oleh rakyat secara berperingkat. Dengan ini, Malaysia akan menjadi salah satu negara pertama di rantau ini yang membina ekosistem 5G menggunakan internet dan perkhidmatan awan dalam masa-sebenar atau real-time, untuk membolehkan maklumat dikongsi serta-merta.”Beliau menggambarkan teknologi 5G sebagai “game changer”.“Hal ini kerana 5G bukan sahaja sekadar menjanjikan capaian internet yang lebih laju, tetapi lebih penting dari itu, ia memungkinkan pelbagai aplikasi penting berada dalam genggaman pengguna, termasuk aplikasi-aplikasi pemantauan kesihatan bagi pesakit-pesakit kronik, bantuan kecemasan pintar, dan aplikasi-aplikasi khas bagi warga emas yang tinggal bersendirian.”


Ahli perniagaan Malaysia peroleh bahagian terbesar kontrak Hungary bernilai berbilion ringgit

Seorang ahli perniagaan Malaysia yang rapat dengan beberapa ahli politik tempatan telah memperolehi sebahagian besar kontrak berbilion dolar daripada kerajaan Hungary bagi membekalkan peralatan perubatan, MalaysiaNow difahamkan.Vinod Sekhar, yang memiliki rangkaian syarikat dan organisasi di bawah Petra Group, menerima kontrak bernilai kira-kira RM2.5 bilion bagi membekalkan alat bantuan pernafasan kepada kerajaan Hungary.Kontrak oleh negara Eropah timur itu dalam bentuk pelbagai pembelian peralatan bernilai bilion dolar yang dimeterai pada peringkat awal krisis Covid-19.Dalam salah satu dokumen kontrak yang dilihat MalaysiaNow, Vinod dinamakan sebagai wakil GR Technologies Sdn Bhd, sebuah syarikat yang beralamat di Bangsar, Kuala Lumpur.Ia menunjukkan persetujuan kerajaan Hungary untuk membayar sejumlah AS$559,600,000, atau bersamaan RM2.4 bilion berdasarkan kadar tukaran wang pada tarikh kontrak itu tahun lalu.Perjanjian bertarikh 21 Mei 2020 itu ditandatangani oleh menteri kanan Csaba Balogh, yang mewakili Kementerian Luar Negeri dan Perdagangan Hungary.Ketika dihubungi, seorang jurucakap di GR Technologies mengesahkan perjanjian itu, namun tidak dapat memberikan butiran lanjut.Sementara pesanan teks dan panggilan MalaysiaNow kepada Vinod masih tidak terjawab.Vinod, 52, anak mendiang BC Sekhar, iaitu tokoh yang memainkan peranan penting dalam memodenkan industri getah Malaysia, pernah diisytiharkan muflis oleh Mahkamah Tinggi pada 2005, namun dibebaskan daripada status muflis tahun lalu.Pembelian besar-besaran penuh kontroversiKontrak yang dianugerahkan kepada Vinod untuk membekalkan alat bantuan pernafasan itu hanya salah satu daripada pembelian besar-besaran oleh kerajaan Hungary tahun lalu, dengan alasan sebagai persediaan menghadapi wabak Covid-19.Budapest turut menandatangani pelbagai perjanjian lain dengan pembekal tempatan dan asing, dalam apa yang disifatkan sebagai pembelian peralatan perubatan terbesar oleh sebuah negara anggota Kesatuan Eropah.Pembelian besar-besaran itu dikritik hebat oleh ahli politik pembangkang Hungary yang mempersoalkan ketelusan perjanjian pembelian, di samping harga terlalu mahal dan lebihan bekalan.Antara yang mengkritik pembelian tersebut adalah Vadai Ágnes, seorang ahli parlimen pembangkang, yang menuntut siasatan dijalankan terhadap mereka yang terlibat dalam pembelian tersebut.Bercakap kepada MalaysiaNow, Agnes berkata aduan beliau itu ditolak oleh pendakwa raya negara itu.“Hal ini tidak mengejutkan saya kerana perkara seperti ini memang prosedur biasa di Hungary selama beberapa tahun,” kata Agnes.“Pendakwa raya negara yang pernah menjadi calon parti kerajaan sekarang menyerahkan aduan saya kepada polis, dan polis pula enggan menjalankan siasatan bagi kes yang melibatkan orang kerajaan,” kata Agnes yang merupakan ahli parlimen mewakili Gabungan Demokratik.Agnes menjelaskan bantahannya terhadap kontrak pembekalan peralatan perubatan oleh kerajaannya.“Sebagai contoh, Kementerian Luar Negeri dan Perdagangan telah membeli sebuah alat bantuan pernafasan dengan harga purata sebanyak 19.8 juta forints (RM270,000), sedangkan Pusat Perkhidmatan Kesihatan Nasional membeli sebuah alatan itu dengan harga purata sebanyak 10.8 juta forints (RM147,000). Tidak ada penjelasan mengenai perbezaan harga itu daripada kerajaan,” katanya kepada MalaysiaNow.Aktivis pembangkang Katalin Boldis turut bersetuju pembelian alat bantuan pernafasan oleh Hungary dilakukan dengan “cara yang sangat mencurigakan”.“Pembelian jumlah besar unit alatan itu tidak dapat dijelaskan, selain kualitinya yang rendah, harga yang terlalu mahal dan tiada butiran yang jelas,” Boldis memberitahu MalaysiaNow.Kematian pesakit alat bantuan pernafasanSekitar tempoh yang sama kerajaan Hungary dikritik atas siri pembelian alat pernafasan, laporan mula muncul mengenai kadar kematian tinggi melibatkan pesakit Covid-19 yang menggunakan bantuan alat pernafasan.Ia menyebabkan Dewan Perubatan Hungary mengingatkan kerajaan pada bulan April bahawa “kematian dalam kalangan mereka yang memerlukan rawatan alat bantuan pernafasan dan intubasi adalah sangat tinggi,” sambil melahirkan kebimbangan bahawa 95% pesakit yang mendapat sokongan alat bantuan pernafasan telah meninggal dunia di beberapa hospital seluruh negara.Majlis tersebut mendesak kerajaan untuk menyiasat sama ada alat pernafasan itu dikendalikan dengan baik atau wujud masalah melibatkan mutu peralatan.Agnes berkata sukar untuk mengaitkan kematian itu dengan kualiti alat bantuan pernafasan yang dibeli kerajaan disebabkan kekurangan maklumat yang dibekalkan.“Kami tidak mempunyai maklumat mengenai isu ini kerana pakar kami tidak berpeluang lihat sendiri kontrak atau alat pernafasan yang dibeli,” katanya.Wartawan Hungary Babett Oroszi, yang pernah memenangi anugerah kewartawanan, adalah antara pengamal media yang menerima beberapa salinan kontrak tersebut dari pihak berkuasa.Beliau bagaimanapun berkata beberapa muka surat penting tidak diberikan dalam kontrak bernilai RM2.43 bilion yang diberikan kepada GR Technologies.“Kandungan utama kontrak terakhir bahkan tidak menyebutkan harga seunit. Ia hanya mengatakan beberapa mesin diimport dengan wang yang dinyatakan itu,” tulis Oroszi pada November tahun lalu.Menurutnya, beberapa lampiran kontrak akan berguna dalam siasatannya.“Namun nampaknya, kementerian alam sekitar ‘terlupa’ melampirkan dokumen itu. Sekiranya harga purata dikira, ia menunjukkan amaun yang amat tinggi: 28.1 juta forints (RM382,000) bagi setiap mesin.”Beberapa bulan kemudian, kerajaan Hungary mengakui ia terlebih beli alat bantuan pernafasan, dan berkata sedang berusaha untuk mengurangkan lebihan tersebut dengan menjualnya ke negara lain.Menurut Agnes, kerajaan membeli 16,000 alatan tersebut dengan harga 300 juta forints (RM4 bilion) pada pusingan pertama, iaitu lapan kali ganda lebih tinggi daripada bilangan staf terlatih yang boleh mengendalikan kelengkapan tersebut.“Setakat 1 Jun 2020, 13,404 alat bantuan pernafasan yang dibeli masih disimpan di dua buah gudang. Sebahagiannya diberikan kepada negara asing, bakinya berada di hospital Hungary,” kata Agnes kepada MalaysiaNow.‘Perjanjian paling buruk’Sebuah kumpulan wartawan Hungary menyifatkan pembelian alat bantuan pernafasan oleh Budapest itu sebagai perjanjian kontrak paling buruk oleh sebuah negara anggota Kesatuan Eropah.Menurut siasatan Direkt36, sejak Mac 2020, kerajaan Hungary telah membayar kadar harga yang tertinggi bagi satu kilogram untuk alatan bantuan pernafasan buatan China.“Ketika koronavirus di tahap genting pada April tahun ini (2020), misalnya, Hungary membayar 10 ganda lebih banyak berbanding Itali, dan 50 kali ganda lebih banyak berbanding Jerman dalam kiraan per kilogram alat bantuan pernafasan dan peralatan lain yang berkaitan,” kata kumpulan itu dalam laporannya yang diterbitkan Ogos lalu.Agnes yakin bekalan berlebihan itu bukan perkara yang tidak disengajakan.“Saya yakin keseluruhan pemerolehan alat bantuan pernafasan ini adalah mencurigakan kerana kerajaan tahu jumlah pasukan perubatan yang boleh mengendalikannya, bagaimanapun, ia tetap membelinya dengan banyak.“Apa yang menjengkelkan dalam kontrak ini adalah, lebih banyak jumlah alatan bantuan pernafasan, harga seunit alatan itu tidak menurun, malah meningkat.”Kontroversi pembelian kerajaan itu bakal menjadi fokus kempen pilihan raya umum Hungary yang akan diadakan tahun depan.“Sekiranya gabungan pembangkang menang, kami akan lakukan siasatan teliti terhadap semua kontrak ini, sama ada dari sudut kualiti dan kuantiti peralatan perubatan yang dibeli,” tambah Agnes.


Pembangkang masih perlu kemuka cadangan peruntukan bagi Ahli Parlimen

Pembangkang masih perlu mengemukakan cadangan kepada kerajaan berhubung jumlah peruntukan yang bakal diterima Ahli Parlimen mereka, kata Timbalan Perdana Menteri Fadillah Yusof.
Fadillah yang ditugaskan berunding dengan wakil pembangkang berhubung isu pengagihan peruntukan ketika ditanya mengenai perkembangan isu berkenaan berkata cadangan itu perlu memandangkan kerajaan sekarang bukan kerajaan Pakatan Harapan (PH) tetapi Kerajaan Perpaduan.
"Masih tunggu cadangan dari mereka (pembangkang). Mereka kata tidak perlu cadangan. Tapi kena ingat ini bukan lagi kerajaan Pakatan Harapan," katanya dalam sidang media selepas mempengerusikan mesyuarat Majlis Mineral Negara Kedua (MMN2), di Putrajaya hari ini.
Pada 4 April lepas, Perdana Menteri Anwar Ibrahim mengulangi kesediaannya memberi jumlah peruntukan yang sama kepada Ahli Parlimen pembangkang seperti diterima wakil rakyat blok kerajaan.
 Pada 6 April lepas, dilaporkan tiga Ahli Parlimen Perikatan Nasional (PN) telah dilantik untuk mengadakan rundingan dengan Fadillah mengenai jumlah peruntukan yang bakal diterima Ahli Parlimen pembangkang.
Tiga wakil itu ialah Ketua Pembangkang Hamzah Zainudin, Ahli Parlimen Kota Bharu Takiyuddin Hassan dan Ahli Parlimen Putrajaya Radzi Jidin.
Fadillah berkata parti pembangkang perlu mengemukakan cadangan peruntukan supaya dapat menjalin kerjasama ke arah kestabilan politik.
"Jadi kita perlu minta mereka kemukakan cadangan (peruntukan) bagaimana dengan peruntukan itu kita boleh jalinkan kerjasama ke arah memastikan negara lebih stabil dari segi politik. Itu yang kita nak," katanya.


Biden tersungkur pada majlis graduasi tentera udara

Presiden Joe Biden dilapor tersungkur selepas kakinya tersadung sesuatu objek di atas pentas sewaktu menyerahkan skrol kepada kadet tentera yang baru saja tamat latihan pada majlis konvokesyen graduan di Akademi Tentera Laut di Colorado, semalam.
Beliau bagaimanapun kelihatan tidak cedera malah sempat berjenaka mengenai insiden berkenaan selepas itu.
Kejadian berlaku selepas beliau selesai menyerahkan skrol terakhir kepada salah seorang kadet tentera terbabit sebelum bergerak ke tempat duduk.
Kakitangan Tentera Udara membantunya untuk bangun.
Sewaktu bangun, Biden turut menunjuk ke arah objek yang dipercayai menjadi puncanya tersadung.
Ia menyerupai beg pasir hitam kecil di atas pentas.
Pengarah komunikasi Rumah Putih Ben LaBolt dalam ciapan di Twitter sejurus selepas itu berkata “keadaan beliau baik-baik saja. Terdapat beg pasir di atas pentas."
Sebaik tiba di Rumah Putih dari Air Force One dan Marine One, Biden mengalami satu lagi nasib malang selepas kepalanya pada pinta helikopter.
Beliau tidak menunjukkan sebarang tanda kecederaan semasa berjalan melintasi South Lawn dan menyindir wartawan bahawa "Saya tersadung."
Biden merupakan antara individu tertua memegang jawatan presiden dan sedang mempertahankan penggal kedua dalam pilihan raya 2024.
Laporan rasmi oleh pegawai perubatannya tahun ini menyatakan beliau sihat secara fizikal dan kerap bersenam.
Pada November 2020, sejurus selepas memenangi pemilihannya menentang penyandang Donald Trump, Biden patah kaki ketika bermain dengan anjing peliharaannya.